qundao/data-zh-poetry huggingface dataset:
题宋雘村凤池砚
作者：弘历
朝代：清
体裁：七言律诗

龙宾休说雘村无，犹此晨星一二俱。谩诩外庭希见也，岂知内库久藏乎。沉沦佳士如方彼，剪拂良材祇愧吾。制作凤池供染翰，不宜章蔡合欧苏。
题宋高孝法书合册 其一 高宗书苏轼地黄诗
作者：弘历
朝代：清
体裁：古风

宋帝率能书，石渠藏屡有。兹册合高孝，三希刻曾久。几暇偶展观，谓昔鉴失苟。全书苏轼诗，题识无其后。地黄昨辟苏，不复摛吟口。但如马喻身，苏宜帝何取。书亦逊赐岳，颇疑出伪手。既成弗可更，遂过吾自丑。
题宋高孝法书合册 其二 孝宗书唐太宗与张元素论政道语
作者：弘历
朝代：清
体裁：五言律诗

贞观论为政，隆兴示恤民。好专斥隋主，戒怠励诸臣。那解忘雠失，徒称行孝频。左方记曾觌，美刺孰知真。
题宋高宗书孝经马和之绘图册
作者：弘历
朝代：清
体裁：七言绝句

教孝经成书与图，中原恢复志曾无。如云风向四方动，抑是颂乎抑刺乎。
题宋高宗书马和之唐风图
作者：弘历
朝代：清
体裁：七言律诗

重经偶令纂宝笈，一卷不期增学诗。所好为君依古戒，历观刺晋絜今思。成图其后谁双者，命笔以前神赴之。兴至长言纪颠末，却多愧意鲜佳词。
题宋高宗手赐岳飞敕卷后
作者：弘历
朝代：清
体裁：七言绝句

飞白精忠早赐旗，霜寒又廑上流师。本来原是腹心托，十二金牌竟若为。
题宋高宗赐张浚敕
作者：弘历
朝代：清
体裁：七言绝句

艳诩忠勤因自遁，秪闻开拓俾徐谋。居尊无复轸馀虑，真忘凄凉五国忧。
题官窑瓶
作者：弘历
朝代：清
体裁：七言律诗

陶得纯青生二成，果然色质胜难兄。缘铜试看守口器，书座堪思防意城。簪朵雅宜名意蕊，称怀已自息心旌。足钉薜暴诚何碍，讵以微瑕弃美琼。
题官窑盆
作者：弘历
朝代：清
体裁：古风

官窑创自修内司，尔时外间禁用之。即今经六七百岁，犹见一二晨星遗。谓猧食盆诚谰语，唐宫奢淫何足举。井华净手漾钏金，宜赠玉台新咏侣。虽微薜暴无害佳，如玉岂得无瑕皆。声闻过情君子耻，和光混俗幽人怀。
题官窑碟子
作者：弘历
朝代：清
体裁：七言绝句

淡清冰裂细纹披，秘器犹存修内遗。古丙科为今甲第，人材叹亦或如斯。
题官窑胆瓶
作者：弘历
朝代：清
体裁：五言律诗

壮士胆非紫，仙人骨是青。规圆铜锁口，列五铁馀钉。鳝血缬纹细，鸭头拨色停。春兰秋菊外，无可试簪馨。
题定武兰亭帖后·其一
作者：弘历
朝代：清
体裁：七言绝句

虎卧龙跳正复奇，流觞曲水想其时。无边感慨一篇具，有数文章千古知。
题定武兰亭帖后·其三
作者：弘历
朝代：清
体裁：七言绝句

松雪书宗不可当，十三跋出十三行。恰如身到瀛壶里，涧草岩花总异香。
题定武兰亭帖后·其二
作者：弘历
朝代：清
体裁：七言绝句

检校才闻褚遂良，旋教玉匣伴文皇。戎温无赖千秋恨，岂碍经天日月常。
题宜春殿
作者：弘历
朝代：清
体裁：七言律诗

宜春试问以何宜，孟雪兼期暮雨时。所欲奢哉岂易副，惟斯亟尔邦能怡。柳薰方午烟偏罥，草茁向阳露更滋。万物观他饶自得，吾民辛苦可忘之。
题宜春殿
作者：弘历
朝代：清
体裁：七言律诗

春为元也善之长，惟是一宜无不宜。朵殿顾名每思义，寰区发号必先施。安怀老幼常廑彼，綵贴华镫岂乐斯。舒叠群雍奉粤宛，同民台者共登之。
题宜春殿
作者：弘历
朝代：清
体裁：七言律诗

春园初驻永宜春，又是一年景象新。可识自天开造化，由来与物益精神。虽迟柳暗花明候，已是风和日丽辰。借问对时何所思，惭无恺泽遍吾民。
题宜春殿
作者：弘历
朝代：清
体裁：五言律诗

朵殿额宜春，凭观宜果真。柳条窣波软，草纽向阳新。帘暖风思捲，山融雪罢皴。百昌乐生意，得所廑茕民。
题宜照斋
作者：弘历
朝代：清
体裁：五言律诗

一带寻北寺，例由山径回。斋仍今日入，人是隔年来。耐可时宜矣，宁惟夕照㦲。设云虚应物，心镜岂须台。
题宜照斋
作者：弘历
朝代：清
体裁：五言律诗

回马遵崎栈，便途入石城。岩斋恒此憩，芸座恰怡情。隔岁如昨日，宜旸值放晴。那能待夕照，得句便教行。
题宜照斋
作者：弘历
朝代：清
体裁：五言律诗

宜照宜西照，我来率午前。循名如负矣，责实此恒焉。跋马岩城入，对螺松牖便。从头看旧什，率意得新篇。
题宜照斋
作者：弘历
朝代：清
体裁：七言律诗

巉岩跋马进园门，便有书斋向迥原。庭据千峰延日朗，窗标双树受风翻。已看林色秋非夏，爱听禽声静不喧。宜照宁惟供目眺，万几絜矩一心存。
题宜照斋
作者：弘历
朝代：清
体裁：五言律诗

招提聊散虑，御苑薄言旋。步辇诘蹊陟，岩斋胜趣延。军书正坌至，古帙懒精研。心照宜何处，静宁隆德边。
题宜照斋
作者：弘历
朝代：清
体裁：七言律诗

择向尤宜随地势，筑斋窗户正开西。千峰夕照呈当面，一室虚明雅入题。翻叶林间闪金碧，过云阶下幻高低。此情此境本太古，静者于斯自取携。
题宜照斋
作者：弘历
朝代：清
体裁：五言律诗

斋近石城门，恰旋狮子园。向西恒此憩，宜照总堪论。乐是禽鸣树，仆教鹿守垣。夕阳曾鲜到，兴乃托陶言。
题宜照斋
作者：弘历
朝代：清
体裁：古风

斋近西北门，出入恒由之。额以宜照者，义取夕阳晖。出卯入辰已，都难值其期。然出当卯刻，传餐理事兹。事机之纷投，静照恐理违。今游狮园归，入门甫已时。何有关于照，则应在乎诗。不系林泉言，更祛花月辞。惟以性情道，并深堂搆思。今日照如是，问斋宜不宜。
题宜照斋
作者：弘历
朝代：清
体裁：五言律诗

斋额颜宜照，都因向择西。却来禺中近，未值夕阳低。孤景任其尔，会心适我兮。砚屏棐几置，便与一吟题。
题宜照斋
作者：弘历
朝代：清
体裁：七言律诗

朴斲山斋倚石城，游归下马憩怡情。爱风致爽秋方孟，宜照非炎宇正晴。门外土松留鹿迹，林间叶密护禽声。设于材品方清鉴，未信斯之月旦评。
题宜照斋
作者：弘历
朝代：清
体裁：七言律诗

游旋偶憩向西居，几净窗明兴起予。隔岁景非大为异，夕阳名略不相如。云宜莫若于民物，其照由来在史书。自问意应何所托，寻山探胜岂徒欤。
题宜照斋
作者：弘历
朝代：清
体裁：七言律诗

狮园小憩转山庄，门入石城斋在傍。便可据床玩东壁，宁须副额待西阳。万几于照胥宜慎，一晌会心正不妨。搆筑设询年久近，庭前树总觉阴长。
题宜照斋
作者：弘历
朝代：清
体裁：五言律诗

盘峦石城入，斋宇近东陲。例此延小憩，便因续旧诗。循名当责实，玩义切深思。万理都宜照，民艰照首宜。
题宜照斋
作者：弘历
朝代：清
体裁：五言律诗

石城下马入，岩馆憩躬佳。日色上阶渐，秋声奏树皆。驿章频问讯，诗思漫安排。万事都宜照，吾宁祗此斋。
题宜照斋
作者：弘历
朝代：清
体裁：五言律诗

石城跋马进，咫尺巘齐披。于此每言憩，欣其足启思。树深阴满院，卉野露瀼墀。万事都宜照，民艰照更宜。
题宜照斋
作者：弘历
朝代：清
体裁：七言律诗

跃龙邸第小游旋，舆入石城尚午前。众抵寓居劳岂久，近临斋阁憩仍便。人情体贴应周到，物理思量在细研。宜照额檐试絜矩，敕几能否意㤏然。
题宜照斋
作者：弘历
朝代：清
体裁：七言律诗

轻舆游返跃龙邸，咫尺石城近入门。略谢向年频骑御，自惭此日剩心存。山斋展席犹晨爽，木额观题宜照原。比拟渊明意微异，以云事理本同论。
题宜照斋
作者：弘历
朝代：清
体裁：五言律诗

途便岩城入，山斋近偶凭。林还标张王，峰不改崚嶒。阅画宛如活，学诗可以兴。于凡总宜照，返已惧无能。
题宜芸馆
作者：弘历
朝代：清
体裁：七言律诗

古芸插架递清馡，畅好敦稽揽德辉。屏岭当前还镜水，极深得要在研几。涣兮已若看冰释，点尔何如鼓瑟希。艰致常閒此枕葄，羲经妙处晰精微。
题宜芸馆
作者：弘历
朝代：清
体裁：七言律诗

宜芸意实在芸编，暖席几曾来便旋。餍饫优游信何有，忧勤惕励则诚然。少閒惟是廑无逸，片刻于斯适有缘。敷政岂能外修已，高年不惜此穷年。
题宝月楼
作者：弘历
朝代：清
体裁：七言律诗

两层杰阁倚宫城，初岁韶光俯帝京。富矣教之闻圣语，祁寒暑雨验民情。八窗间贴宜春字，三市犹喧爆竹声。佳丽皇州归朗照，果然宝月副其名。
题宝月楼
作者：弘历
朝代：清
体裁：七言律诗

南岸嫌长因构楼，楼临直北望瀛洲。一泓水镜呈当面，满魄冰轮映举头。金掌夜盘流沆瀣，玉街晨佩响琳球。康家佳句谁能继，处上常殷保泰谋。
题宝月楼
作者：弘历
朝代：清
体裁：七言律诗

四时宝月最春秋，秋较春还胜一筹。看桂强于看梅冷，对晨饶却对宵留。有云亦为管弦避，便夕那资灯火稠。韵语更因思白傅，可能到此不登楼。
题宣和梁苑雕龙研
作者：弘历
朝代：清
体裁：古风

消閒艺圃游墨林，懋勤旧物聊检寻。宣和石出老坑深，漆匣久如断纹琴。龙德膺符铭砚阴，曰梁苑义可酌斟。宋都汴梁河之浔，端王潜邸爱古愔。后升宫额龙德锓，彰符袭瑞如球琳。然吾疑焉羲象箴，飞龙九五刚中钦。宜何如其惕君临，寄情花鸟嬖佥壬。既谋辽而更侮金，用招大祸民弗歆。徒精诗画字何心，慨然咏古凛难谌。
题宣和溪山秋色小景
作者：弘历
朝代：清
体裁：七言绝句

雨郭烟村白水环，迷离红叶间苍山。恍闻谷口清猿唳，艮岳秋光想像间。
题宣和王济观马图
作者：弘历
朝代：清
体裁：七言绝句

马癖能知马性奇，据床解绊一观之。宣和妙写意外意，逸爽人为寓不羁。
题宣和绿端石华严海会砚
作者：弘历
朝代：清
体裁：七言绝句

巨鳌嘘气为乾闼，大海环之渡应真。灵素尔时崇道教，华严何藉演金轮。
题宣和雪江归棹图·其一
作者：弘历
朝代：清
体裁：七言绝句

山如韫玉各分层，水似拖银波不兴。艮岳宁惟擅花鸟，化工夺处固多能。
题宣和雪江归棹图·其二
作者：弘历
朝代：清
体裁：七言绝句

窜改右丞姑弗论，跋存楚国信非誇。以斯精义入神思，为政施之岂致差。
题宣和风字砚
作者：弘历
朝代：清
体裁：七言绝句

画宗书阵两超神，曾是宣和伴紫宸。却想淬妃应有恨，未能正务佐丝纶。
题宣德雕漆四子盒
作者：弘历
朝代：清
体裁：五言律诗

二子寻幽径，两贤对剧棋。不须问姓氏，总是契埙篪。那藉填前号，居然肖旧规。如闻相讲德，写出子渊词。
题宣德雕漆盒
作者：弘历
朝代：清
体裁：七言律诗

越瓷今颇富宣窑，漆器希逢宣德雕。朱盒依然成内府，文房雅足伴疏寮。幽人自适聊为步，童子相随若可招。图也不须施渲染，艺林生面认前朝。
题宫中行乐图一韵四首·其一
作者：弘历
朝代：清
体裁：七言绝句

乔树重峦石径纡，前行回顾后行呼。松年粉本东山趣，摹作宫中行乐图。
题宫中行乐图一韵四首·其三
作者：弘历
朝代：清
体裁：七言绝句

几閒壶里小游纡，凭槛何须清跸呼。讵是衣冠希汉代，丹青寓意写为图。
题宫中行乐图一韵四首·其二
作者：弘历
朝代：清
体裁：七言绝句

小坐溪亭清且纡，侍臣莫谩杂传呼。阏氏来备九嫔列，较胜明妃出塞图。
题宫中行乐图一韵四首·其四
作者：弘历
朝代：清
体裁：七言绝句

瀑水当轩落涧纡，岩边驯鹿可招呼。林泉寄傲非吾事，保泰思艰怀永图。
题宿云檐
作者：弘历
朝代：清
体裁：七言绝句

时零夜雨便朝晴，于润于暄总惬情。似此宿云真大当，既叨实惠任循名。
题寄澜堂
作者：弘历
朝代：清
体裁：古风

溪堂临碧水，飘飖有佳致。虽殊喻室怀，亦凛载舟意。泛滥带阶下，错莫漾檐际。设曰寄于澜，应悟澜谁寄。
题寄澜堂
作者：弘历
朝代：清
体裁：七言绝句

饱看南邦水态回，书堂仍俯縠纹开。恰如明圣教传语，一派西泠寄得来。
题密勒塔山玉大禹治水图
作者：弘历
朝代：清
体裁：古风

神禹敷土定九州，帝都之地冀州始。冀者近也距三河，其中大河巨擘是。导之虽曰由积石，意在寻源必于尾。雍州九末继昆崙，于斯可识神禹旨。乘四载迹遍寰区，曾至否乎难穷纪。昆崙河源并产玉，大都早见简明语。设曰积石即河源，是实拘墟耳食矣。汉武之言有见哉，昆崙产玉千古美。兹得密勒塔巨材，昆崙宛延干所迤。其高七尺博三尺，卓立如峰之峛崺。不中尊罍中图画，石渠古轴传治水。装潢边幅失姓名，顾展朱赵难率拟。以为粉本命玉人，宛见劬劳崇伯子。免收执斧同众工，诚感神明助力亹。高山以奠及大川，曰椎曰析曰剔酾。功垂万古德万古，为鱼谁弗钦仰视。画图岁久或湮灭，重器千秋难败毁。作歌敬志神禹神，毛晃指南诚小耳。然而吾更有后言，是器致之以万里。攻用十年告蒇事，博大悠久称观止。一之为甚可再乎，曰惕曰惭胥在此。无服远德莫漫为，求珍玩物或致否。慎哉长言示奕祀，召伯训当熟读尔。
题富春楼
作者：弘历
朝代：清
体裁：七言律诗

园楼久额富春名，曾未题诗太懒生。拾级试观泰元德，拈毫敢忘体乾情。虽然红紫迟酣放，要识机关在始萌。色色形形从此鬯，凭栏次第待閒评。
题富春楼
作者：弘历
朝代：清
体裁：七言律诗

富春额署五旬年，每欲题词辄忸然。物阜民安方谓可，衣丰食足倍怀牵。惭今盈六故吾耳，抚此初韶仍尔焉。诗匣懋勤排岁奉，踟蹰未免懒摅笺。
题寒山别墅
作者：弘历
朝代：清
体裁：六言诗

宧光当日传名，别墅水秀山清。充隐虽非皇甫，乐饥殊异渊明。
题寒山别墅
作者：弘历
朝代：清
体裁：五言律诗

支公庵甫过，别望面前看。滴翠围横岭，溅银落激湍。向知有行馆，便可憩游鞍。偶忆宧光事，寒山未甚寒。
题寒江独钓玉韘
作者：弘历
朝代：清
体裁：七言绝句

追琢精球藉玉人，柳州诗意独传神。抨弦一发中祁鹿，也似竿头得巨鳞。
题射兔玉韘·其一
作者：弘历
朝代：清
体裁：七言绝句

步射已疏马射可，一驰三获惭犹生。却嗤御箭中双兔，何致誇吟薛有诚。
题射兔玉韘·其二
作者：弘历
朝代：清
体裁：七言绝句

前日获双今日三，故知事以习而谙。却思乙亥连中八，相较兹惟供谑谈。
题射鹿玉韘
作者：弘历
朝代：清
体裁：七言绝句

刻画飞驰射鹿图，谛观今却不能吾。欲询献巧玉人彼，抑以誉乎抑诮乎。
题射鹿行乐图二首一韵·其一
作者：弘历
朝代：清
体裁：七言绝句

牝牡平冈射并驰，牝穿中牡两歼之。十年前事图行乐，今日观斯未信斯。
题射鹿行乐图二首一韵·其二
作者：弘历
朝代：清
体裁：七言绝句

往日雄心去若驰，设云佳兆或中之。爽文既縳大田获，一举双擒实似斯。
题小有天园
作者：弘历
朝代：清
体裁：七言律诗

佳处居然小有天，南屏北渚秀无边。如依妙鬘云中住，便是超尘劫外仙。几曲涧泉才过雨，一园梅柳欲生烟。坐来拈句浑难得，不落空还不涉诠。
题小有天园
作者：弘历
朝代：清
体裁：古风

叠石肖慧峰，范锡写壑庵。分明虚窗北，宛似圣湖南。缩远以近取，收大于小含。既非仙术幻，亦岂佛偈拈。屧步丹崖侧，抚掌琴台尖。游神无不可，骋目还须兼。过去成陈迹，未来犹豫探。奚如现前对，前三与后三。
题小金山
作者：弘历
朝代：清
体裁：七言律诗

蓊然嘉荫入林闾，一朵芙蓉顶结庐。既豁而寥宜眺听，匪今伊昔阅居诸。来原朅尔去无约，下是沧江上碧虚。浮玉昨年同异处，澄观了不可分疏。
题小香雪居
作者：弘历
朝代：清
体裁：五言律诗

竹里寻幽径，梅间卜野居。画楼真觉逊，茅屋偶相于。比雪雪昌若，曰香香澹如。浣花杜甫宅，闻说此同诸。
题尤求书阁早梅图
作者：弘历
朝代：清
体裁：七言绝句

写出孤山不落梅，野亭放鹤忆徘徊。石桥策蹇伊谁氏，应是杭州薛映来。
题尤求山水
作者：弘历
朝代：清
体裁：七言绝句

卜筑幽深绝世埃，水亭消夏绿编陪。溪桥曲折重关锁，犹有高人问字来。
题居节品茶图用文徵明茶具十咏韵 其一 茶坞
作者：弘历
朝代：清
体裁：古风

云归天池峰，春暖虎邱坞。茶事盛东南，良时逮谷雨。林扉密疑关，岩径细如缕。白花似蔷薇，引人入幽迂。
题居节品茶图用文徵明茶具十咏韵 其七 茶焙
作者：弘历
朝代：清
体裁：古风

二尺凿碧岩，一方编绿竹。漫煨琼液乾，不碍灵髓馥。去湿弗欲燥，戒烈惟取燠。花脯与杉林，可试云浆渥。
题居节品茶图用文徵明茶具十咏韵 其三 茶笋
作者：弘历
朝代：清
体裁：古风

崖洞非行鞭，簇簇抽蔎长。吐蕤玉为朵，布气兰想香。忆在龙井上，亲见倾筠筐。汲泉便煮之，底藉贡头纲。
题居节品茶图用文徵明茶具十咏韵 其九 茶瓯
作者：弘历
朝代：清
体裁：古风

色拟云一片，形似月满魄。问斯造者谁，越人与邢客。落底叶瓣绿，浮上花乳白。何用谢堰堤，直可罢履屐。
题居节品茶图用文徵明茶具十咏韵 其二 茶人
作者：弘历
朝代：清
体裁：古风

虽云六经舍，却见尔雅中。取弃固有时，造化宁无功。季疵开其端，三吴传斯风。珍重图里人，卢陆可能同。
题居节品茶图用文徵明茶具十咏韵 其五 茶舍
作者：弘历
朝代：清
体裁：古风

覆屋几株松，迎门数竿竹。试问是何境，九龙径路熟。豫游春朝忆，光阴流水逐。偶展居节画，兴飞惠山谷。
题居节品茶图用文徵明茶具十咏韵 其八 茶鼎
作者：弘历
朝代：清
体裁：古风

听松传朴制，竹鼎圬灰白。肖之不一足，置傍幽斋壁。高僧缅逸韵，雅人试仙液。颇复有伧父，谓之遭水厄。
题居节品茶图用文徵明茶具十咏韵 其六 茶灶
作者：弘历
朝代：清
体裁：古风

置处传无突，抱来喜有峰。傍根堆碎石，炊陉燃枯松。辛苦那觉疲，功夫不惜重。安得逢髻神，美女装艳浓。
题居节品茶图用文徵明茶具十咏韵 其十 煮茶
作者：弘历
朝代：清
体裁：古风

皮陆首倡和，清词寄真静。文翁继其韵，契神非认影。居节祗为图，识高兴亦永。拈毫赓十章，如置身其境。
题居节品茶图用文徵明茶具十咏韵 其四 茶籯
作者：弘历
朝代：清
体裁：古风

岩阿矗苍筤，裁作贮荈器。烟粒含宿润，晓箬带生翠。倾则未觉盈，携之犹怜腻。高咏夷中诗，伊人岂无泪。
题居节松风石韵图
作者：弘历
朝代：清
体裁：七言绝句

层楼出树朗窗开，石韵松风静自陪。分付奚僮启门待，溪桥遥见客过来。
题居节画杨继盛小像
作者：弘历
朝代：清
体裁：七言律诗

有生孰不惜华年，生死还应义以权。遐想皋夔千载上，岂辞龙比一身捐。须眉正色真无忝，史策芳名历久传。西市从容吟四句，丹心浩气至今悬。
题居节诗意八景即用图中题者韵 其一 春江罢钓
作者：弘历
朝代：清
体裁：七言绝句

红桃绿柳霭溪烟，野舫轻竿意洒然。何必重儓安姓字，那胜屈指数贤前。
题居节诗意八景即用图中题者韵 其七 寒林落照
作者：弘历
朝代：清
体裁：七言绝句

溪阁诛茅朴且深，日斜波影泛松阴。后堂中妇供鸡黍，饭罢惟应相对吟。
题居节诗意八景即用图中题者韵 其三 溪山草阁
作者：弘历
朝代：清
体裁：七言绝句

縠纨波漾草堂净，榕荔风翻夏五寒。隔浦山高犹不远，晴光红映寺楼栏。
题居节诗意八景即用图中题者韵 其二 春山晚霁
作者：弘历
朝代：清
体裁：七言绝句

翠深江上远山眉，南国春欣晚霁时。高士厜㕒相话处，不嫌风䙚鬓边丝。
题居节诗意八景即用图中题者韵 其五 秋江晓雨
作者：弘历
朝代：清
体裁：七言绝句

吴江雨落涨平流，洗不褪红枫叶秋。禁得寒惟蓑笠好，罟罾犹自弄扁舟。
题居节诗意八景即用图中题者韵 其八 山村积雪
作者：弘历
朝代：清
体裁：七言绝句

近水流平远巘高，寒村玉色锁林皋。不嫌冷踏琼瑶碎，办得芒鞋与布袍。
题居节诗意八景即用图中题者韵 其六 绝壁飞泉
作者：弘历
朝代：清
体裁：七言绝句

开锦层崖螺黛纹，网泉擘峡向中分。坐来三友相评量，寄兴因之在水云。
题居节诗意八景即用图中题者韵 其四 松壑云泉
作者：弘历
朝代：清
体裁：七言绝句

谡谡松风下碧空，秋云欲敛尚滃濛。争衡祗有飞来瀑，占得色声莫并中。
题展义斋
作者：弘历
朝代：清
体裁：五言律诗

展义颜行馆，循名应有为。官方廑省察，民隐悉诹咨。缀景非所喜，朴风应切知。载阳春气动，耕种莫稽迟。
题展义斋
作者：弘历
朝代：清
体裁：五言律诗

行馆向平原，新题额素轩。对宜时霁好，憩喜朴风存。烟景近江国，衣裳觉润暄。逭蠲勤实政，展义岂虚言。
题属霄楼
作者：弘历
朝代：清
体裁：五言律诗

因迥事惟半，岩楼具四临。既缘骋遥目，无复著尘心。碧可俯空宇，翠非遮远岑。考功句宜此，霄汉坐开襟。
题山庄所贮西湖图即用卷中孤山晴眺韵
作者：弘历
朝代：清
体裁：七言律诗

孤山晴眺甲辰作，旋跸图于水路行。弆置山庄忽踰载，展看画卷缱遥情。攀舆前岁诚犹忆，艰食去年念更萦。视彼子群视予父，保兹元气巩皇清。
题山影楼
作者：弘历
朝代：清
体裁：古风

楼据小崥崹，复望远崿岭。此主彼宾界，彼主此宾境。奚如一合相，呼之曰山影。迭为雅复宜，相映胥平等。亦不以恒登，登斯意为永。
题山水清音
作者：弘历
朝代：清
体裁：古风

水有音而山无音，此理易知人尽晓。盖缘山静而水动，动则有音静则杳。然而水音岂自能，亦必藉山高下表。因高就下斯成音，相资殷而相得好。更思其清本无心，有心听之斯为扰。
题山近轩
作者：弘历
朝代：清
体裁：古风

一壑隔两峰，便觉有数里。岭巆历深邃，峻刖遵迤逦。于焉造岩轩，弗过片刻耳。坐望蕴奇斋，原似在尺咫。题额号山近，山近趣如此。
题山近轩
作者：弘历
朝代：清
体裁：七言律诗

一�能消万斛愁，轩称山近得来游。林回生意才逭旱，籁挟凉声飒似秋。点砌依然欣雨落，归峰故尔惜云流。殷雷未放十分霁，渴亟吾仍冀霈优。
题山近轩
作者：弘历
朝代：清
体裁：五言律诗

何处不山近，此轩独得名。虽然善有占，未免失无争。为学戒已意，阅人体众情。却看岩壁耸，迥立付平平。
题山近轩
作者：弘历
朝代：清
体裁：五言律诗

何处弗山近，此轩独擅名。讵宁誇巀嶭，惟是足幽清。林舞风前色，涧垂雨后声。视听忘所以，不著点尘情。
题山近轩
作者：弘历
朝代：清
体裁：七言律诗

古曰入山恐不深，无端我亦有斯心。丙申初搆己亥得，仲夏新来清晓寻。适兴都因契以近，摛词那敢忘乎钦。究予非彼幽居者，偶托聊为此畅襟。
题山近轩
作者：弘历
朝代：清
体裁：古风

复自岰㠡降，有轩山之心。却弗誇廓朗，端惟悦静深。乐山仁者志，因名实可寻。了当先克已，进之曰在钦。求仁庶近乎，五字当自箴。
题山近轩
作者：弘历
朝代：清
体裁：五言律诗

昨雨既云渥，今晴良复便。笋舆遵栈路，山阁坐筠筵。碧宇净无翳，青窗暑欲蠲。拈毫得五字，惟以纪流年。
题山近轩
作者：弘历
朝代：清
体裁：五言律诗

本是山庄驻，兹临山近轩。笑予多所欲，那更未忘言。席展日长静，松存太古元。一般惭愧处，望捷闷犹原。
题岁朝图
作者：弘历
朝代：清
体裁：五言排律

草穗吉祥号，木根如意呈。錞于历周代，温室贮乾清。手泽钦淳朴，心传符一精。西瀛珍果至，北阙岁朝迎。吉语天然叶，新图率尔成。休徵缅昔省，藻思引今赓。
题岑华室
作者：弘历
朝代：清
体裁：古风

朴室倚碧岩，云根磊嵌窍。林扉辟茈虒，云栈步䆞窱。横溪拖练縠，净植芳影摇。上下玉芙蓉，世界成极乐。
题岝㟧山
作者：弘历
朝代：清
体裁：七言绝句

柯峰云自具区移，卷笮牵沟尚有基。天造山川讵人力，凿哉吴语太传奇。
题岳武穆墓
作者：弘历
朝代：清
体裁：五言律诗

六番经古墓，无不著吟频。武更文双济，忠兼孝两真。洞犹金鼓作，世早宋金湮。新得五经萃，欣他有后人。
题峭帆亭
作者：弘历
朝代：清
体裁：古风

峻坂策快马，直下无留停。顺水放行舟，峭帆趁风轻。胥称适意时，止处应图平。苟其恣一往，其害实堪惊。是地运河岸，乃有峭帆亭。挂帆抑观帆，其语原未明。吾谓观斯可，天道恒亏盈。
题峭帆亭
作者：弘历
朝代：清

峻坂策快马，直下无留停。顺水方行舟，峭帆趁风轻。胥称适意时，止处应图平。苟其恣一往，其害实堪惊。是地运河岸，乃有峭帆亭。挂帆抑观帆，其语原未明。吾谓观斯可，天道恒亏盈。
题崇雅殿
作者：弘历
朝代：清
体裁：五言律诗

文石开三径，楼松植满庭。澹怀厌长物，消暇在明经。风软搴芸幕，曦温朗绮棂。如云黜浮寓，燕许有仪型。
题崇雅殿
作者：弘历
朝代：清
体裁：七言律诗

松门石径窈而深，朵殿欣于崇雅临。西抺东涂则何谓，好茶宜静允堪寻。蠹编孤负枕兮葄，驹隙徒成昔与今。三百中如分小大，计惟季札是知音。
题崇霭轩
作者：弘历
朝代：清
体裁：五言律诗

东升就西降，山腹辟书轩。驻步聊云憩，触怀皆足言。花茵香有韵，松籁静无喧。流霭坌檐梠，真教手可扪。
题崇霭轩
作者：弘历
朝代：清
体裁：七言律诗

北岭盘过高就卑，轩临崇霭雅相宜。澹烟朝暮名常换，古月春秋实久离。瞥眼流阴真不驻，拈须得句便前移。每思老尹传佳话，驰驿观山正若斯。
题崇霭轩
作者：弘历
朝代：清
体裁：古风

妙高坐片时，有登必有降。奥谷宅一区，寻径入松巷。崇霭向所题，瑶林拟摅虹。景真情益真，乃识非虚閧。西望苑墙外，村村起耕䎫。
题崇霭轩
作者：弘历
朝代：清
体裁：七言律诗

山阳迤逦至山阴，胜日几閒畅揽寻。虽是堂襟迟红绿，常饶帘额对嵚崟。恰逢薄霭符崇意，便拟为膏生冀心。细雨晓来飞几点，西峰又见玉铺岑。
题崇霭轩
作者：弘历
朝代：清
体裁：古风

徂云散以尽，山气犹馀霭。而山因益崇，画法此津逮。峣轩适当之，缥渺写映带。无定中定形，点笔与神会。
题崇霭轩
作者：弘历
朝代：清
体裁：古风

朝岚夕霭无定形，祇以峰崇有奇状。由后山左过山右，在右之隩更西向。铺空白绵常映带，时或清閟时疏旷。以之兴咏咏亦佳，以之散襟襟实畅。作者何人称得宜，云间士龙曾手抗。
题崔子忠扫象图
作者：弘历
朝代：清
体裁：七言绝句

内空外空内外空，寓言扫象示宗风。东坡留带分明写，笔墨大同意不同。
题崔彦辅溪山烟霭
作者：弘历
朝代：清
体裁：七言绝句

山霭溪烟暗远空，田盘今日景真同。设非挂壁交相證，安识笔端有化工。
题崔彦辅溪山烟霭三叠前韵
作者：弘历
朝代：清
体裁：七言绝句

一幅原来素纸空，溪烟山霭忽铺同。不于妙处观生动，俗手寻常亦可工。
题崔彦辅溪山烟霭再叠前韵
作者：弘历
朝代：清
体裁：七言绝句

一溪春水俯澄空，积素千峰照影同。淡霭轻烟相映带，是虚是实尔能工。
题崔彦辅溪山烟霭叠去岁韵
作者：弘历
朝代：清
体裁：七言绝句

万峰紫霭烘晴空，彦辅图张相映同。真得画家三昧法，祇论气韵不论工。
题崔彦辅溪山烟霭图
作者：弘历
朝代：清
体裁：七言绝句

九叠辛年十韵全，今来别裁句应鲜。山原万古溪千派，仍此图中霭与烟。
题崔彦辅溪山烟霭图
作者：弘历
朝代：清
体裁：七言绝句

十韵全当不袭旧，七言成复此吟新。溪烟山霭呈当面，却笑多哉把笔人。
题崔彦辅溪山烟霭图七叠前韵
作者：弘历
朝代：清
体裁：七言绝句

白纸因嫌素壁空，崔图拈韵七番同。户中窗外景等度，人力终输造化工。
题崔彦辅溪山烟霭图九叠前韵
作者：弘历
朝代：清
体裁：七言绝句

溪山色也霭烟空，空色胥归幻则同。九叠十全当阁笔，再来别韵岂知穷。
题崔彦辅溪山烟霭图五叠前韵
作者：弘历
朝代：清
体裁：七言绝句

一方素纸本来空，几笔溪山真者同。频叠偶如苏玉局，要当吟以不工工。
题崔彦辅溪山烟霭图八叠前韵
作者：弘历
朝代：清
体裁：七言绝句

太古田盘非凿空，溪声山色与之同。祗馀一叠十全逮，知止休誇摛藻工。
题崔彦辅溪山烟霭图六叠前韵
作者：弘历
朝代：清
体裁：七言绝句

瀑流石峡似行空，松拂烟霄应荅同。却笑钱塘崔彦辅，写声未必若斯工。
题崔彦辅溪山烟霭图四叠前韵
作者：弘历
朝代：清
体裁：七言绝句

春云霭霭羃高空，画看崔家气韵同。设使居然作甘雨，始知妙笔有神工。
题巨然寒林晚岫
作者：弘历
朝代：清
体裁：七言绝句

名迹由来称巨然，却因装潢失其全。四家题各出手眼，顿置斯图不少焉。
题巨然溪山林薮
作者：弘历
朝代：清
体裁：七言绝句

山自堂堂水自瀰，村墟缀景不须为。譬如文到昌黎笔，那藉纤奇藻缋施。
题巴颜布哈古壑云松
作者：弘历
朝代：清
体裁：七言绝句

富于气有犍牛力，古壑云松自写真。画咏元人不一足，抚图乃信咏元人。
题师善堂
作者：弘历
朝代：清
体裁：古风

力学在择师，宜师莫如善。为之著周誓，积斯训羲典。于从毋畏难，其乐固弗浅。彰里吾应祗，转圜吾应勉。顾名思义多，讵曰兹游衍。
题帝王经世图谱
作者：弘历
朝代：清
体裁：七言排律

后皇建极亮天工，法在六经几部中。守此治兮违此乱，慎惟始亦要惟终。谱图创见唐仲友，叙语详言周子充。讵止存羊爱其礼，须知示鹄折乎衷。四千年里废兴夥，百廿篇间檃括融。理世津梁心以慕，作君轨范听当聪。行间总是珍希有，座侧恒应置一通。宁曰纂言资博考，践行益用勖吾躬。
题帝王统纪录
作者：弘历
朝代：清
体裁：七言律诗

燧人前事率洪荒，道法精传始有唐。大抵宅心敬与肆，便关享祚短和长。四千一百春秋序，正统偏安治乱详。承运惟予当此日，朝乾夕惕敢云康。
题平安月镜居
作者：弘历
朝代：清
体裁：五言律诗

裁就平安竹，装成月镜居。卧游常泛泛，兴寄自如如。湘浦画非幻，黄冈记亦虚。一般君子号，在水友芙蕖。
题平定合符
作者：弘历
朝代：清
体裁：七言律诗

海舶蛮邦恣横行，贼擒因致玉符呈。龙蟠凤舞外磨致，阳定阴平内琢精。姬室雅章咏天合，金川嘉兆卜师贞。把吟讵为珍希见，吉语伫看报捷旌。
题平山堂
作者：弘历
朝代：清
体裁：七言律诗

贤守建堂邻大明，江南山色与檐平。家声让彼称三至，朋盍欣兹近四并。古往今来总佳话，松风水月那閒情。林泉不异前巡况，一卷真教画里行。
题平山堂
作者：弘历
朝代：清
体裁：七言律诗

郁律山堂倚碧嶒，建时犹自纪庐陵。膻芗佳胜七百载，啸咏风流四五朋。必有真能被民泽，不然何以至今称。重来拱读奎章焕，旌淑原从汉诏徵。
题幽兰玉屏刻甲戌所仿赵孟頫书苏东坡诗并刻张照书黄庭外景经诗以志事
作者：弘历
朝代：清
体裁：七言律诗

和阗良玉制为屏，并写幽兰满意馨。仿赵书存当泐句，读苏诗过缅砻硎。古稀不作蝇头字，昔忆与镌外景经。三十年惟消一瞬，翰缘那复计相形。
题幽居庵
作者：弘历
朝代：清
体裁：七言律诗

诡石丛中仄径脩，惟虚惟静得相投。千年古树当轩立，一道寒泉绕砌流。休烈曾斯著笋弁，元微何异被文裘。小停门外催行跸，笑问幽居幽不幽。
题广惠寺塔·其一
作者：弘历
朝代：清
体裁：七言绝句

广惠花塔由来称，亭亭杰竖玲珑仍。拾级自应骋望远，而我来路远倍增。
题广惠寺塔·其二
作者：弘历
朝代：清
体裁：七言绝句

一方已然八如是，见兴不见何殊此。辛巳之迹奚必循，古稀天子今老矣。
题庆元党禁
作者：弘历
朝代：清
体裁：七言绝句

宫阃通情侂胄求，汝愚曾是失深谋。庆元党祸延邦国，揖盗开门自有由。
题庆霄楼
作者：弘历
朝代：清
体裁：七言律诗

琼岛层楼号庆霄，开韶节亦近元宵。银花火树从无赏，燕贴鹤幡近可招。翰苑词兼规颂献，黻屏意切雨旸调。凭观万户诚殷富，曰教惟惭化尚遥。
题庆霄楼
作者：弘历
朝代：清
体裁：七言律诗

耸翠层楼窣堵傍，庆霄真觉薄汾阳。一时偶忆谢宣远，五字曾吟张子房。翰墨娱情简芸馥，韶春有脚缶梅芳。皇州甲第纷凭望，保泰持盈廑念长。
题庚子写烟雨楼景卷叠韵
作者：弘历
朝代：清
体裁：五言律诗

重展前巡卷，分明亲写时。昔今不隔日，烟雨祗饶诗。润景披银鉴，秘思抽绮丝。再三仿米意，笑我此耽之。
题庶子张鹏翀所进日长山静便面即用其韵·其七
作者：弘历
朝代：清
体裁：七言绝句

山中无地起楼台，面面峣峰入座来。消得日长谁与共，一声孤鹤碧云隈。
题庶子张鹏翀所进日长山静便面即用其韵·其三
作者：弘历
朝代：清
体裁：七言绝句

半是山僧半是农，卧听隔嶂晚来钟。疏篱野彴无人到，灌木丛阴绿正浓。
题庶子张鹏翀所进日长山静便面即用其韵·其二
作者：弘历
朝代：清
体裁：七言绝句

子西佳句小年时，个里能教日影迟。雨后清和山色好，新茶处处展枪旗。
题庶子张鹏翀所进日长山静便面即用其韵·其五
作者：弘历
朝代：清
体裁：七言绝句

彷佛前生是葛三，画禅潇洒擅江南。大痴更挟坡仙笔，勍敌江山两不惭。
题庶子张鹏翀所进日长山静便面即用其韵·其八
作者：弘历
朝代：清
体裁：七言绝句

梦想华胥太古天，肯因玩物擘吟笺。豳风图绘当年事，旰食宵衣倍体乾。
题庶子张鹏翀所进日长山静便面即用其韵·其六
作者：弘历
朝代：清
体裁：七言绝句

野流无定西复东，茅庵昼掩深山中。坐对身如图画里，虞琴一抚南薰风。
题庶子张鹏翀所进日长山静便面即用其韵·其四
作者：弘历
朝代：清
体裁：七言绝句

似有岚烟萦澹澹，如闻溪溜响摐摐。桃源不是人间世，策杖村翁眉宇厖。
题庶子张鹏翀所进春林澹霭图即用其韵·其三
作者：弘历
朝代：清
体裁：七言绝句

只疑浓处欲生云，高下林峦叠翠文。寂寂草堂无客到，一溪烟霭与平分。
题庶子张鹏翀所进春林澹霭图即用其韵·其二
作者：弘历
朝代：清
体裁：七言绝句

无须海赋诩春毛，珥笔词臣有伯高。渐近清明缘望雨，何曾开宴赏夭桃。
题庶子张鹏翀所进春林澹霭图即用其韵·其五
作者：弘历
朝代：清
体裁：七言绝句

大地春光画早成，花花草草自舒荣。品题却倩幽人笔，静对萧斋意转清。
题庶子张鹏翀所进春林澹霭图即用其韵·其六
作者：弘历
朝代：清
体裁：七言绝句

吟诗不用锦囊求，妙句还多赵倚楼。此日金莲为谁撤，他年佳话纪池头。
题庶子张鹏翀所进春林澹霭图即用其韵·其四
作者：弘历
朝代：清
体裁：七言绝句

香案应教仙吏承，丹霞门户许谁升。螭头奏对春风里，写出春林亦绝胜。
题廓尔喀所贡剑
作者：弘历
朝代：清
体裁：七言律诗

不战胜其固最佳，降因战胜等堪阶。七擒孟获翻嫌数，一举乞夫来共偕。却献纯钩表忱敬，奚妨疋帛示柔怀。屡镌檀匣成章咏，勤远能无义略乖。
题廓尔喀贡刀六韵
作者：弘历
朝代：清
体裁：七言排律

藏地西邻廓尔喀，第巴骪法诉难通。因之侵扰冀呈信，遂与剖申即献忠。不战屈人赖天佑，明刑弼教秉予公。军营奉表将臣奏，京国贡刀使者充。水断蛟龙薄析兕，光连星斗气如虹。柔遐戢武吾本意，保泰乾乾念不穷。
题延山楼
作者：弘历
朝代：清
体裁：五言律诗

山本静非动，楼惟虚故延。曾无费来往，自得与周旋。生翠罨窗牖，清晖照几筵。爱兹真徐孺，陈榻觉卑焉。
题延山楼
作者：弘历
朝代：清
体裁：古风

山祇静为体，楼乃延之来。而楼岂解延，以人凭窗开。三者设阙一，斯名托谁哉。子舆亦知此，曰万物我该。然觉执我矣，未若顺应恢。
题延春堂
作者：弘历
朝代：清
体裁：七言律诗

书堂复此与周旋，天朗气清三月天。图史娱人足酣古，松泉待我又逾年。苍崖无改神惟秀，红萼未开意已鲜。谩惜春寒勒花发，不知寒乃得春延。
题延春堂
作者：弘历
朝代：清
体裁：五言律诗

别来久隔岁，偶至复延春。似此过驹隙，谁能驻鸟轮。山川真寄静，风物渐怀新。所愧书堂者，依然旧主人。
题延春堂
作者：弘历
朝代：清
体裁：五言律诗

又到书堂旧，如凭绨几新。一时为乙巳，三岁别壬寅。已觉韶光霭，都资翰咏神。巡檐观昔额，许尔镇延春。
题延春堂
作者：弘历
朝代：清
体裁：五言律诗

堂以延春额，延春亦此堂。谁宾复谁主，如幻实如常。乘暇亲书史，随时乐景光。咄哉言近失，无逸合犹蘉。
题延春堂
作者：弘历
朝代：清
体裁：五言律诗

平坦中隆起，书堂搆柍枨。于斯憩夙夜，信可悦心神。庭植松成荫，盆馡梅绝尘。每来率仲月，名允副延春。
题延春堂
作者：弘历
朝代：清
体裁：五言律诗

延春延几许，不越五朝俱。到弗论仲季，坐恒披画图。起居惟是矣，宵旰岂殊乎。设绎乾元义，体仁敢懈吾。
题延春堂
作者：弘历
朝代：清
体裁：七言律诗

延春延得八旬春，隔岁风光故与新。设使书堂如致问，依然山苑对斯人。夙兴夜寐廑无逸，泉韵峰姿助有神。所学如何忽耄耋，祇惭编简面前陈。
题延春堂
作者：弘历
朝代：清
体裁：五言律诗

日照霁烟凝，岩堂暖渐蒸。春光递消息，山景尚清澄。原不在花柳，于斯适寝兴。讵因驻游跸，遂尔忘兢兢。
题延春堂
作者：弘历
朝代：清
体裁：五言律诗

每以春时至，春光待我延。梅心欣似启，柳眼望非穿。窗外云山景，堂中翰墨筵。那能罢点笔，得句却捐妍。
题延清阁
作者：弘历
朝代：清
体裁：五言律诗

云阁据高迥，虚窗向远低。纵眸泯机象，会意绝端倪。膈户钟鱼静，迎庭花木萋。率然成五字，便与壁间题。
题延清阁
作者：弘历
朝代：清
体裁：五言律诗

香阁诸天上，流睎迥绝尘。开窗凭象外，坐席驻前春。廿载无来去，一心泯幻真。却怀扰净域，扈从到多人。
题延赏斋
作者：弘历
朝代：清
体裁：五言律诗

溪上几间屋，近临耕织图。可知延赏处，不为恣情娱。湿岸生春芷，新波下野凫。田桑候虽远，此意每廑吾。
题延赏斋
作者：弘历
朝代：清
体裁：五言律诗

界湖桥畔斋，延赏旧名佳。讵悦林泉目，缘殷耕织怀。画图泐昔观，诗句咏今谐。近远多嘉报，慰和惕意皆。
题开化寺六和塔
作者：弘历
朝代：清
体裁：七言律诗

宋初创寺月轮山，闻说江潮镇此间。可识曾无永逸法，曰惟赖有补偏闲。每来必鼓吟情勃，罢陟渐惭步力艰。七级浮屠毕悬额，冥搜亦足破天悭。
题开益轩
作者：弘历
朝代：清
体裁：七言律诗

复道行空过去来，鉴园路便称清陪。到轩非倦因閒憩，插架有书求益开。松竹及梅三友譬，风雷成卦六爻推。与时设问偕行处，切已惠心勿问哉。
题开福寺塔
作者：弘历
朝代：清
体裁：五言律诗

曾闻埋雁塔，或道镇龙宫。舍利坚终古，偷婆高逼空。皈依信有所，骋望自无穷。忽忆钱江上，登吟约略同。
题开锦斋
作者：弘历
朝代：清
体裁：古风

漾舟近西岸，舍舟就陆路。溪斋水之隈，因便试散步。檐背叠层峰，缋以高低树。松柏故好在，其馀叶未吐。过云时尚遥，慢怀工部句。
题引怀堂
作者：弘历
朝代：清
体裁：七言律诗

白云寺侧搆行馆，创也非仍旧腆颜。回跸聊因驻一宿，虚窗讶许纳千山。底须名实于云责，耐可推敲消昼閒。问我引怀信何所，寸心恒在万民间。
题引胜轩
作者：弘历
朝代：清
体裁：古风

冠假山而轩，纳真胜以引。四时无不佳，善长春实允。芳菲象虽迟，冲融信斯准。然非陟径寻，谁识棣通敏。胜与轩默识，多言以为哂。
题弘旿山水
作者：弘历
朝代：清
体裁：七言绝句

画里别裁有合诗，黄云漠漠倚嵚嵜。真情实景得扈跸，万倾山田麦熟时。
题弘旿山水册 其一 层城元圃
作者：弘历
朝代：清
体裁：七言绝句

层城十二难为数，隐隐云端见玉楼。说向世间佞仙者，此中无路慢须求。
题弘旿山水册 其七 烟扉云厂
作者：弘历
朝代：清
体裁：七言绝句

峻挺重重叠树苍，羊肠有路曲偏长。轴迈问孰宜居此，合是逢萌与薛方。
题弘旿山水册 其三 万壑松涛
作者：弘历
朝代：清
体裁：七言绝句

万壑有泉松护之，泛乎涛者属乎谁。却从问答间悟得，有说不期尘世知。
题弘旿山水册 其九 曲港鸣湍
作者：弘历
朝代：清
体裁：七言绝句

水之平也自无鸣，港隔高低必作声。却忆昌黎寄东野，忽然漏此未曾评。
题弘旿山水册 其二 湖村新绿
作者：弘历
朝代：清
体裁：七言绝句

渔舍蜗寮隔野陂，春来新水乍生时。绿含远柳近未叶，赵北燕南故若斯。
题弘旿山水册 其二十 枫江舣棹
作者：弘历
朝代：清
体裁：七言绝句

几树丹枫俯碧漪，停桡有客背观斯。可知舟较车为稳，生面饶他杜牧之。
题弘旿山水册 其二十一 笠亭霜坂
作者：弘历
朝代：清
体裁：七言绝句

一个危亭几株树，不争多景祗争神。帧中弗署仿谁笔，知是深于倪法人。
题弘旿山水册 其二十三 山楼觅句
作者：弘历
朝代：清
体裁：七言绝句

开牖山楼出树端，供来腹藁却非难。设云两句三年得，岛瘦如何耐此寒。
题弘旿山水册 其二十二 万叠芙蓉
作者：弘历
朝代：清
体裁：七言绝句

青莲万朵碧霄摩，何事濂溪爱阙他。休讶芙蓉森陆地，白云衬底岂非波。
题弘旿山水册 其二十四 遥岑竹墅
作者：弘历
朝代：清
体裁：七言绝句

廿四番风减却春，瑶岑册里独嶙峋。空中楼阁搜吟罢，聊借玉花净扫尘。
题弘旿山水册 其五 晴溪轻舫
作者：弘历
朝代：清
体裁：七言绝句

泛泛平波破野烟，随流得住任其然。湖光山影都晴意，莫认寻常访戴船。
题弘旿山水册 其八 镜湖泛月
作者：弘历
朝代：清
体裁：七言绝句

西岭霞标暮色披，塞湖如镜淡轻漪。六年前此漾舟景，老矣而今懒不为。
题弘旿山水册 其六 丹嶂芝田
作者：弘历
朝代：清
体裁：七言绝句

萦青缭白路难通，为恐人来拜下风。若问芝田何处是，翠峰摇刖半天中。
题弘旿山水册 其十 归云拥岫
作者：弘历
朝代：清
体裁：七言绝句

底论得神及去形，滃然云白与山青。别开生面浣花句，不见山村露一亭。
题弘旿山水册 其十一 仙梯萝磴
作者：弘历
朝代：清
体裁：七言绝句

萝磴盘盘入云表，仙梯有路可能成。不如筑室嘉荫下，静听松风自在鸣。
题弘旿山水册 其十七 石梁苔壁
作者：弘历
朝代：清
体裁：七言绝句

梁为横也壁为竖，经纬从心一幅中。笔底可知解禅偈，十方三际遍而穷。
题弘旿山水册 其十三 翠微云屋
作者：弘历
朝代：清
体裁：七言绝句

几架幽居倚翠微，深林自为掩云扉。欲询个里遁肥者，周党其人是也非。
题弘旿山水册 其十九 深谷浓阴
作者：弘历
朝代：清
体裁：七言绝句

荦峃崇峰叠树皴，浓阴如盖路堪循。厜㕒四柱空空在，留与方来坐眺宾。
题弘旿山水册 其十二 寒崖琳宇
作者：弘历
朝代：清
体裁：七言绝句

寒锁千崖突兀枝，琳宫隐约向空披。翠岩有问如何答，正是眉毛落尽时。
题弘旿山水册 其十五 玉台积翠
作者：弘历
朝代：清
体裁：七言绝句

万绿丛端有玉台，虚无云表豁然开。教他涧底閒房几，足接寻常过客来。
题弘旿山水册 其十八 碧岩静眺
作者：弘历
朝代：清
体裁：七言绝句

近喜树姿放疏阔，远延山势露清真。笑他骋目眺景者，饶有披图眺已人。
题弘旿山水册 其十六 荷香水榭
作者：弘历
朝代：清
体裁：七言绝句

板桥曲折溪亭接，习习香风左右披。传得杜诗神逸处，洒然荷净纳凉时。
题弘旿山水册 其十四 柳风野彴
作者：弘历
朝代：清
体裁：七言绝句

略彴平横溪水上，柳风上下映轻漪。小楼更在山深处，问渡不知待者谁。
题弘旿山水册 其四 螺峰暖霭
作者：弘历
朝代：清
体裁：七言绝句

孤峰绝涧远尘氛，曲栈还教数白云。周子设恒处乎是，稚圭何致有移文。
题弘旿山水画二帧 其一 竹阁临流
作者：弘历
朝代：清
体裁：七言绝句

竹径通幽万个青，豁然开朗有溪亭。主人欲写湖山趣，会以神非会以形。
题弘旿山水画二帧 其二 枫溪纵苇
作者：弘历
朝代：清
体裁：七言绝句

枫溪几曲水潆洄，揽景沿流一棹开。未肯秋风吹落叶，恐妨杜句涉重儓。
题弘旿画翠巘高秋
作者：弘历
朝代：清
体裁：七言绝句

千寻翠巘嵌丹枫，秋色临平想像中。真迹杨升曾未见，精神直欲逼思翁。
题弘旿香山九老图仍用白居易诗韵
作者：弘历
朝代：清
体裁：七言排律

分班各具九之数，两次命游白者须。再已幸观三绝望，丑惟识怅戌宁娱。重儓弗忍宴而乐，置去又嫌疏且粗。祗以闹馀聊一至，尚仍强在未资扶。欲因静虑省诸咏，却抚宗臣旧所图。那更白家较伯仲，大都佳话不如无。
题张僧繇夜月观泉图
作者：弘历
朝代：清
体裁：七言律诗

唐迹而今片羽稀，识真幸藉瘦金挥。有云有月幻晴晦，一主一宾泯是非。辋水沦涟光上下，琼崖观望趣精微。展频不肯轻题句，拟议艰知变化机。
题张先十咏卷
作者：弘历
朝代：清
体裁：五言律诗

东都才少一，西洛便虚三。桥梓高年并，丹青子舍参。故知成独步，讵止助佳谈。丁甲何烦守，六星瑞曜含。
题张南本华封三祝图
作者：弘历
朝代：清
体裁：七言绝句

封人三祝帝尧辞，鷇食鹑居请进之。终始钦哉吾所企，陈群每颂不忘规。
题张子政秋荷双鸟图
作者：弘历
朝代：清
体裁：五言绝句

霞残荷衣沉，露冷莲房老。鸟啄子背飞，为恐其他晓。
题张宏姑苏名胜四景即用其韵 其一 支硎春色
作者：弘历
朝代：清
体裁：七言绝句

迤西乍喜见高峰，步辇阊门有路通。原是屡经吟赏处，展图妙印静观中。
题张宏姑苏名胜四景即用其韵 其三 石湖烟雨
作者：弘历
朝代：清
体裁：七言绝句

快写石湖雨与烟，我来登舫梵宫边。虽然晴景不相让，也盼为霖润麦田。
题张宏姑苏名胜四景即用其韵 其二 虎邱夜月
作者：弘历
朝代：清
体裁：七言绝句

春烟淡沱一钩新，景异当年对咏人。此地此图契神际，宁从岁月论缘因。
题张宏姑苏名胜四景即用其韵 其四 灵岩积雪
作者：弘历
朝代：清
体裁：七言绝句

绘事通灵罨眼寒，镂冰剪玉万林攒。行春我每喜时雨，此景祗宜画里看。
题张宏岁朝图
作者：弘历
朝代：清
体裁：七言绝句

瓶笙馆里度除夕，博古因之图岁朝。讵止人言欲徵吉，试看物意总含韶。
题张宏栖霞图
作者：弘历
朝代：清
体裁：七言律诗

胜游冬孟挈良朋，山寺栖霞冒雨登。托兴应于前代隐，剧谈何碍法门僧。却欣粉本峰姿对，信是传神绘事能。松籁堵波率依旧，微嫌池馆较他增。
题张宏栖霞图叠旧韵
作者：弘历
朝代：清
体裁：七言律诗

每遇佳山硕结朋，栖霞重此事游登。古来多托烟霞客，今代殊艰云水僧。妙迹频教相印證，会心端不在工能。偶然题句书空白，亦似镌崖以日增。
题张宗苍万木奇峰
作者：弘历
朝代：清
体裁：七言律诗

槎枒树出石嶙峋，深秀盘中绝四邻。碧涧清潭成丽瞩，苍葭白露想伊人。楼头何异陶弘景，谷口宛同郑子真。肥遁长年图画里，安知世上有蒲轮。
题张宗苍云岚松翠
作者：弘历
朝代：清
体裁：七言绝句

宗苍南去人成古，松翠云岚此乍逢。自有不亡者恒在，许他阅世墨华浓。
题张宗苍云峰登眺
作者：弘历
朝代：清
体裁：七言绝句

足临百仞背逡巡，下有飞泉拖白绅。仿佛伯昏将论射，却无匍伏挟弓人。
题张宗苍云栖图
作者：弘历
朝代：清
体裁：七言律诗

心爱云栖未恝忘，为图佳概命宗苍。江边宛识山村路，竹下曾吟水月房。泉箔岩扉相掩映，笠檐笏地足徜徉。香光妙迹留题在，长共烟霞护法王。
题张宗苍仿黄公望山水口号
作者：弘历
朝代：清
体裁：七言绝句

成画之时人未识，兹看画似识人时。人仍去矣画仍在，一切有为幻若斯。
题张宗苍吴山春晓
作者：弘历
朝代：清
体裁：七言律诗

新红嫩绿缋韶妍，融以烟霞静且便。竹里轩楼心太古，源中阡陌意神仙。锦蹊徐蹀探花骑，练渚轻浮放鸭船。都是南巡曾历览，流阴瞥眼忽三年。
题张宗苍四季山水图 其一 黄坞春泉
作者：弘历
朝代：清
体裁：七言绝句

春山澹沲花丰茸，春水胜舟绿縠溶。潇洒浔阳好风日，祗教孙缅得相逢。
题张宗苍四季山水图 其三 荻浦秋帆
作者：弘历
朝代：清
体裁：七言绝句

苍苍芦荻渺秋湖，赤壁之游了不殊。犹是东山月未上，短箫孤棹入冰壶。
题张宗苍四季山水图 其二 柳塘夏雨
作者：弘历
朝代：清
体裁：七言绝句

远峰极目翠模糊，近水侵塘涨满湖。活脱房山神韵处，只疑柳线尚垂珠。
题张宗苍四季山水图 其四 瑶林冬岫
作者：弘历
朝代：清
体裁：七言绝句

红楼绿树相参差，点缀天花万嶂蕤。却忆五台白云寺，三年前景故如斯。
题张宗苍夏山图
作者：弘历
朝代：清
体裁：五言律诗

好山浓若滴，灌木翠如流。云起知将雨，风来乍似秋。展书惟静客，镇日坐高楼。何必称王粲，曾无羁世忧。
题张宗苍小景
作者：弘历
朝代：清
体裁：七言绝句

一朵芙蓉似假山，飞流隐隐落其间。都将千里收盈尺，出以神奇运以閒。
题张宗苍山水
作者：弘历
朝代：清
体裁：七言律诗

不见宗苍�十春，忽看名绘耸嶙峋。稀来古屋阙题句，恰似清风重晤人。堆卷案头皆胜友，携筇林下定天民。本缘素壁图补空，谁识今朝什袭珍。
题张宗苍山水
作者：弘历
朝代：清
体裁：六言诗

了了疏疏笔法，浑浑淡淡神情。远山望若无色，近水落疑有声。古屋主人何往，空庭野鹤独行。拈毫朅尔题句，抚迹又寄閒评。
题张宗苍山水
作者：弘历
朝代：清
体裁：五言律诗

云欲蒸为雨，林疑动拂飔。名山神入处，高士目成时。蓬户迹无足，萝蹊细若眉。依稀精舍畔，梵放度来迟。
题张宗苍山水
作者：弘历
朝代：清
体裁：七言律诗

佛钵中青万叶蕖，排空翠影落窗虚。白云谷口仙家灶，黄树村头静者居。石穴溶溶出钟乳，峰坳楫楫矗箖箊。伊人肥遁真无闷，不是穷愁自著书。
题张宗苍山水
作者：弘历
朝代：清
体裁：七言绝句

山房宛在宗苍画，笔意峰姿气韵投。欲问临泉两高士，起心分别此能不。
题张宗苍山水
作者：弘历
朝代：清
体裁：七言绝句

山水处张山水画，凭观忽讶未题诗。精神入后无差别，正是静宜秋晓时。
题张宗苍山水
作者：弘历
朝代：清
体裁：古风

泌之洋洋大壑潨，石桥有而无路通。厜㕒之上箕踞翁，是巢许乎抑隐洪。岫幌扫迹薜荔丛，蒲轮鹤书求何从。白云舒卷空谷风，超然元著意正同。
题张宗苍山水
作者：弘历
朝代：清
体裁：七言绝句

湖山表里湛华滋，惜景高人蹀步迟。谱入声诗真恰当，鬅头童子抱琴随。
题张宗苍山水
作者：弘历
朝代：清
体裁：五言律诗

爱咏宗苍画，其言颇有该。候惟气韵至，实惬把吟陪。二老幽栖处，千山朗照开。牢牢世间事，岂足入怀哉。
题张宗苍山水
作者：弘历
朝代：清
体裁：七言绝句

玉泉百道划岩飞，春气濛濛欲湿衣。高士行吟何所得，石桥独自杖藜归。
题张宗苍山水
作者：弘历
朝代：清
体裁：七言绝句

画成漫置未经意，人去搜吟每系思。远之有望近不厌，匪今伊昔忽同时。
题张宗苍山水
作者：弘历
朝代：清
体裁：古风

画法通为学，挈要有二道。取师贵其真，阅历贵其老。娄东有遗派，今见宗苍好。名山游已多，须鬓皤然皓。长卷出经营，意超泉石表。绘事属铺张，偏能脱华藻。
题张宗苍山水
作者：弘历
朝代：清
体裁：七言绝句

白云为脚碧山崇，丛樾之间曲径通。仍有宗苍未题画，譬如佳境卒难穷。
题张宗苍山水
作者：弘历
朝代：清
体裁：七言绝句

粘壁昔曾未咏诗，今知珍乃重题之。恰如问水寻山者，将谓奇穷转得奇。
题张宗苍山水
作者：弘历
朝代：清
体裁：七言绝句

绿丛云结小茅堂，人静深山夏日长。距跃闭门谢时事，客来惟许话农桑。
题张宗苍山水
作者：弘历
朝代：清
体裁：七言律诗

行幐藏弆几多时，展阅兹人宛在兹。倚涧阁如黏绣壁，隔松泉似落虬枝。径穿籦筱高低接，船傍菰蒲左右移。身去江湖更成古，馀风留得钓竿垂。
题张宗苍山水
作者：弘历
朝代：清
体裁：七言绝句

试泉悦性此徘徊，画展宗苍心为开。水阁幽人相对处，率忘今昔往和来。
题张宗苍山水幅
作者：弘历
朝代：清
体裁：古风

奇峰拔地叠翠棱，嵌空露寺宜居僧。侧临平远望无际，滃然白云冠上层。不拘绳墨妙独出，斯人始能他岂能。
题张宗苍山水画
作者：弘历
朝代：清
体裁：七言律诗

一幅河阳行旅意，精神尽入格真齐。客情石栈驴还怯，人迹霜桥鸡早啼。名利问谁能尽除，端倪饶尔善全提。呼之欲出犹然在，乘空何妨为补题。
题张宗苍山水画
作者：弘历
朝代：清
体裁：古风

云山足蕴藉，草木自长养。缭曲谷几重，盘郁松千丈。那容俗子来，除是高人访。北窗展芸编，聊结羲皇想。策杖过溪桥，为爱书声朗。
题张宗苍山水画
作者：弘历
朝代：清
体裁：古风

搜题宗苍画，迩来略遍矣。盘中见是图，空白惜馀纸。觌面何处山，科头谁氏子。想彼有卓识，曰应隐于此。对之率尔言，思之至当理。
题张宗苍山水画
作者：弘历
朝代：清
体裁：五言排律

气韵经营外，雄浑秀竦中。神如非独契，人亦率能工。归岫秋云白，隔溪枫叶红。高楼延霁爽，落瀑韵岩风。照烛将谁李，拍肩应彼洪。前峰万林杪，纵目俯长空。
题张宗苍山水画
作者：弘历
朝代：清
体裁：七言绝句

突起孤峰拔地奇，旁临平远恰相宜。诗裁有法还无法，画到神来解若斯。
题张宗苍山水画帧八首 其一 岩扉俯瀑
作者：弘历
朝代：清
体裁：七言绝句

崥崹朴屋倚嶙峋，知有其中小隐人。日日俯看流峡瀑，何曾轻易拟垂绅。
题张宗苍山水画帧八首 其七 松冈晚眺
作者：弘历
朝代：清
体裁：七言绝句

茅屋深藏崿嶂中，相携断岸眺长空。倩他谷口白云锁，防有人来访葛洪。
题张宗苍山水画帧八首 其三 村桥挈榼
作者：弘历
朝代：清
体裁：七言绝句

溪桥那畔绿阴含，黄栗留声唤已酣。问景携僮挈何物，定应斗酒与双柑。
题张宗苍山水画帧八首 其二 云坞春迟
作者：弘历
朝代：清
体裁：七言绝句

桃含红萼柳垂丝，更有云烟映带之。远隔世尘无个事，故应留得好春迟。
题张宗苍山水画帧八首 其五 短彴寻诗
作者：弘历
朝代：清
体裁：七言绝句

支筇野彴自徜徉，诗趣居然个里藏。却笑灞桥驴背客，长安名利未全忘。
题张宗苍山水画帧八首 其八 梅湾吟泛
作者：弘历
朝代：清
体裁：七言绝句

野艇浮浮傍渚隈，掞笺香气扑岩梅。谩须言返聊容与，为是孤山鹤未来。
题张宗苍山水画帧八首 其六 秋林云海
作者：弘历
朝代：清
体裁：七言绝句

云流空宇水溪流，万木萧萧叠嶂秋。设使此中处颜阖，鲁公使者那能求。
题张宗苍山水画帧八首 其四 烟溪钓艇
作者：弘历
朝代：清
体裁：七言绝句

飘然蓑笠坐船唇，不挈渔僮独理纶。傲志羞登隐逸传，钓鱼多有钓名人。
题张宗苍山水画歌
作者：弘历
朝代：清
体裁：古风

从来诗画要法古，不贵形似贵得神。艺苑于今谁巨擘，中吴宗苍真其人。泼墨作此山水幅，倪耶黄耶且谩论。生风叠树郁葱茜，吐云绝壁堆嶙峋。是人画中有警句，寻常点笔颇能赋。试看萦青缭白间，雅是冥搜奇赏处。命意布景皆合宜，个中栖迟者阿谁。非容成公即安期，而我惟日勤孜孜，空羡若辈亦奚为。
题张宗苍惠山图
作者：弘历
朝代：清
体裁：七言律诗

每值南巡春仲月，轻舟先必溯梁溪。无端一展石渠卷，陡忆群瞻跸路徯。过去江乡已渺渺，看来春霭尚凄凄。宗苍那往惠山在，一例如同古画题。
题张宗苍惠山图
作者：弘历
朝代：清

每值南巡春仲月，轻舟必先溯梁溪。无端一展石渠卷，陡忆群瞻跸路蹊。过去江乡已渺渺，看来春霭尚凄凄。宗苍那往惠山在，一例如同古画题。
题张宗苍摹郭熙笔意
作者：弘历
朝代：清
体裁：七言律诗

山势排空树染霜，传神活脱是河阳。高人坐爱松头月，客子诗成驴背凉。朔气惟应愁宋玉，南云今复见宗苍。如探胜到幽穷处，将谓无多意转长。
题张宗苍春山图
作者：弘历
朝代：清
体裁：七言律诗

山村水郭静韶晖，万物生机入画机。几叠青柔如濯沐，一蹊红嫩已芳菲。渔郎忘钓随舟去，高士行春策杖归。著壁未题聊补咏，斯人绘事自今稀。
题张宗苍李白诗意图
作者：弘历
朝代：清
体裁：古风

宣城县即宣城郡，永安桥接凤凰桥。谢朓李白两人物，前呼后应相逍遥。会心何必定会面，秋朝端复胜春朝。寄问高楼今在否，意存我独陵云标。
题张宗苍林壑幽居图
作者：弘历
朝代：清
体裁：七言绝句

淡真最爱宗苍画，搜索应教概遍吟。只恐衡门彼作者，林居却悔未曾深。
题张宗苍桐阴高士图
作者：弘历
朝代：清
体裁：七言绝句

白屋青林静绝尘，硕薖何碍过佳宾。相逢握手非涂觏，山水膏肓结契人。
题张宗苍水轩吟眺图
作者：弘历
朝代：清
体裁：五言律诗

云深小结庐，溪阁窅而疏。静憩羲皇画，澄观上下虚。蘧然梦有蝶，鄙矣叹无鱼。门自不如市，宁称心水如。
题张宗苍江潮图
作者：弘历
朝代：清
体裁：古风

重亹束隘相吞吐，方诸应月信必赴。奔江射潮潮性怒，银涛有进无回顾。洞汨窅寞移神虑，何来峰顶閒亭据。世人未许知其故，即是成连迎师处。
题张宗苍湖山霁色卷
作者：弘历
朝代：清
体裁：七言绝句

山云归岫石泉浤，得得青骢问景行。路不生尘峰滴翠，吴天正是雨初晴。
题张宗苍溪亭漱玉
作者：弘历
朝代：清
体裁：七言绝句

云间振鹭半空垂，落就稍平汇作池。记得范园听雪阁，凭栏一晌会心时。
题张宗苍溪桥雪霁小幅
作者：弘历
朝代：清
体裁：七言绝句

驴背客人衣絮单，冻凝流水不成湍。谁知盈尺溪山景，写出连天玉障寒。
题张宗苍画
作者：弘历
朝代：清
体裁：七言绝句

一叟悠然放舸船，钓竿閒置荻芦烟。了知不为鲈鱼脍，明月清风意洒然。
题张宗苍画
作者：弘历
朝代：清
体裁：七言绝句

云巘纵横幻复真，树头楼挹远山皴。浮来湿翠迎眉宇，始识传神梅道人。
题张宗苍画
作者：弘历
朝代：清
体裁：五言绝句

云气幻峰青，飞泉落碧泠。不安高士榻，留与世人听。
题张宗苍画
作者：弘历
朝代：清
体裁：七言绝句

人倚高楼最上层，却从云表眄崚嶒。设非理趣传神韵，留白施青孰不能。
题张宗苍画
作者：弘历
朝代：清
体裁：七言律诗

四家法不较谁能，老笔天然格韵胜。便合人间称画伯，只疑林下有归僧。构亭纳得烟霞气，扫径延来松竹朋。可识此中通学理，诸凡要欲共年增。
题张宗苍画
作者：弘历
朝代：清
体裁：七言绝句

奔泉百道下巉岩，上搆飞廊谷口衔。设驾山云呼作海，应疑瀑布挂为帆。
题张宗苍画
作者：弘历
朝代：清
体裁：五言律诗

如滴春山美，欣欣总向荣。崖枝改旧观，涧水发新声。云坞数家静，风帆几舸轻。层楼俯空阔，兴发谢宣城。
题张宗苍画
作者：弘历
朝代：清
体裁：七言律诗

婉娈依然坐草堂，恰看屏画展宗苍。董家相对真无忝，田氏于斯益有光。山峙水流诚不改，今来昔往竟何常。知兹那未忘结习，摛藻搜奇自惹忙。
题张宗苍画
作者：弘历
朝代：清
体裁：五言律诗

宗苍虽物故，画自有精神。逢著便题句，笑今始解珍。书斋真是古，绣嶂恰方春。略彴筇声度，应来问字人。
题张宗苍画
作者：弘历
朝代：清
体裁：七言绝句

宗苍谢病南归去，著壁云烟昔偶忘。搜索应教吟句遍，笑予当面失冯唐。
题张宗苍画
作者：弘历
朝代：清
体裁：七言律诗

山庄蓦见宗苍画，向未题诗辄补题。曲折云林皆可入，高低涧道讶才跻。谁分幻境将真境，道是全提早半提。昔失当前今郑重，羲辞聊拟玩先迷。
题张宗苍画
作者：弘历
朝代：清
体裁：七言绝句

悦性山房粘壁画，此图此地乃知音。笑予未至忘言耳，一度来增一度吟。
题张宗苍画
作者：弘历
朝代：清
体裁：五言律诗

杜老传名语，曰惟能事迟。宗苍得其秘，神绘对斯奇。山耸天如接，云低树带滋。忆前看画就，曰气韵来时。
题张宗苍画
作者：弘历
朝代：清
体裁：七言绝句

每此试泉真悦性，宗苍重与晤精神。吟成辄便肩舆去，佳境名图自作邻。
题张宗苍画
作者：弘历
朝代：清
体裁：七言绝句

油然气韵蔚屏端，那作寻常图画看。宁渠泉声共山色，真称理足与神完。
题张宗苍画
作者：弘历
朝代：清
体裁：七言绝句

泉上山房幽且恬，宗苍神韵扑毫尖。笑予据榻曾何谓，此画方宜此室黏。
题张宗苍画
作者：弘历
朝代：清
体裁：七言绝句

活脱王蒙荷叶皴，悬空迸水石磷磷。布帆无恙秋风挂，可是名山爱剡人。
题张宗苍画
作者：弘历
朝代：清
体裁：七言绝句

画迹匆匆未题句，含毫南望骋遥怀。恰如搜剔寻岩穴，境越幽深趣越佳。
题张宗苍画
作者：弘历
朝代：清
体裁：七言绝句

碧云寺侧试泉房，茗碗筠炉雅相当。本欲默然置之去，未能神韵舍宗苍。
题张宗苍画
作者：弘历
朝代：清
体裁：七言绝句

耳中泉韵目中流，都在高人望举头。孰谓宗苍为古客，山房与画永千秋。
题张宗苍画
作者：弘历
朝代：清
体裁：五言律诗

苍山红树里，流水侧崖颠。独倚危亭坐，如安空界禅。遥源白云外，别业绿筠边。世上无名姓，谁希续列仙。
题张宗苍画
作者：弘历
朝代：清
体裁：七言绝句

萦回山隐硕人薖，谷口何当有客过。不是弹冠结绶辈，往来樵斧杂渔蓑。
题张宗苍画
作者：弘历
朝代：清
体裁：七言绝句

觅心不得欲言忘，契以精神望以洋。莫道山房无长物，宗苍画可匹倪黄。
题张宗苍画
作者：弘历
朝代：清
体裁：七言绝句

试泉悦性憩山房，半载春秋异景光。水阁凭栏剧谈者，又欣一晌对宗苍。
题张宗苍画
作者：弘历
朝代：清
体裁：古风

长松如翠云，飞瀑如白雪。箕踞共谈元，人境两清绝。语虽不可闻，应是还丹诀。
题张宗苍画
作者：弘历
朝代：清
体裁：七言绝句

隔谷相看瀑水寒，渔舟唱晚泊前滩。设如作者为皮陆，定道斯宜卜涧槃。
题张宗苍画
作者：弘历
朝代：清
体裁：五言律诗

饱挹烟霞趣，来为山水图。学王无刻画，似米不糊涂。绿树高扶嶂，白沙远带湖。携张留别沈，诗画信归吴。
题张宗苍画
作者：弘历
朝代：清
体裁：七言绝句

驿便携来山水图，满林湿润尚模糊。本来合是岩斋挂，帘外岚光了不殊。
题张宗苍画·其一
作者：弘历
朝代：清
体裁：七言绝句

朅仿山樵荷叶皴，秋岩活脱见精神。展看六月不知暑，山水从来足静因。
题张宗苍画·其三
作者：弘历
朝代：清
体裁：七言绝句

虚实相兼气韵长，个人笔法老而苍。烟波深处拿舟侣，祗合飘然芰制裳。
题张宗苍画·其二
作者：弘历
朝代：清
体裁：七言绝句

触目纷披立就诗，尚嫌钵响较来迟。益予领要沉酣处，在尔凝神结搆时。
题张宗苍画三叠壬寅诗韵
作者：弘历
朝代：清
体裁：七言律诗

山泉佳处筑书堂，泉泻淙淙山蔚苍。张董两图壁间趣，古今相映镜中光。知他作友方称合，来此赓吟例以常。得句轻舆旋命去，笑予静总不胜忙。
题张宗苍画二首 其一 春坞耕渔
作者：弘历
朝代：清
体裁：七言绝句

耕者驱牛渔弄船，四民生计自勤虔。宗苍画具治安策，何事未题经许年。
题张宗苍画二首 其一 春景
作者：弘历
朝代：清
体裁：五言律诗

谁冶春山面，伊人乃独工。竹依盘谷绿，桃带远村红。折简招裴迪，蹋花歌白翁。东皋喜时雨，有渰正濛濛。
题张宗苍画二首 其二 秋岩云瀑
作者：弘历
朝代：清
体裁：七言绝句

重叠秋山脚护云，瀑声犹在耳中闻。每逢空白即酬句，气韵欣其迥出群。
题张宗苍画二首 其二 秋景
作者：弘历
朝代：清
体裁：五言律诗

天淡云閒候，秋光触眼新。季鹰贵适志，王粲早伤神。叠巘树开锦，垂厓水迸银。浣花如属咏，兴寄曲江滨。
题张宗苍画云栖寺卷
作者：弘历
朝代：清
体裁：七言律诗

偶逢粘壁宗苍画，更见由敦书有诗。原是云栖所旧作，可当禅偈以观之。神来腕运者何在，泉韵峰容故若斯。装卷石渠庋佳迹，珍其人往自为嗤。
题张宗苍画五叠壬寅诗韵
作者：弘历
朝代：清
体裁：七言律诗

季春复至憩山堂，山喜新青那惜苍。张画诚堪匹董画，泉光恒此浴林光。不嫌七字句成率，待以十全例有常。吟罢遂教行步辇，尚乘隐笑底为忙。
题张宗苍画再叠壬寅诗韵
作者：弘历
朝代：清
体裁：七言律诗

董氏画图田氏堂，既兹素壁绘宗苍。谓多事我一再甚，看弗改他婉娈光。泉落壁间响是寂，云生峰罅幻而常。来斯本拟偷閒逸，即景搜吟却益忙。
题张宗苍画叠去岁韵
作者：弘历
朝代：清
体裁：五言律诗

又对宗苍画，相看意与迟。配藜惟以韵，惨澹不称奇。设曰生云活，应教作雨滋。如何目劳瞪，复似去年时。
题张宗苍画叠壬寅诗韵
作者：弘历
朝代：清
体裁：七言律诗

对泉婉娈搆书堂，泉韵悠然山色苍。家法喜他传净垢，壁张未彼负香光。有来春色原无住，无定云容却有常。三载阅仍赓旧韵，抽思乐此那嫌忙。
题张宗苍画四叠壬寅诗韵
作者：弘历
朝代：清
体裁：七言律诗

两家佳画擅佳堂，一例春风昌与苍。友是忘年那论代，山疑设镜正争光。合宜于此泯名实，岂必如他较幻常。砚匣频宣成句速，懋勤笑彼不胜忙。
题张宗苍盘山别墅
作者：弘历
朝代：清
体裁：六言诗

菁葱翠罨层林，几年顿置题吟。宛复伊人对面，居然佳境谋心。忽忆盘山别墅，曾教健笔背临。了识一切为法，六如何昔何今。
题张宗苍秋景
作者：弘历
朝代：清
体裁：七言绝句

黄叶村中酿熟时，旅人红颊影鞭丝。高楼亦有遄飞者，宋玉繁钦更若为。
题张宗苍秋景山水画
作者：弘历
朝代：清
体裁：七言律诗

盘中尚有吴中画，气韵同还境界同。胜是奇松及怪石，景殊白草与丹枫。畸人几个谢青史，高躅千秋寄碧空。漫向其间询姓氏，许多深意寓斯翁。
题张宗苍秋景画
作者：弘历
朝代：清
体裁：七言绝句

秋林策蹇过溪桥，屏嶂犹浓翠可邀。落叶打头不须拂，簪花也拟傲青韶。
题张宗苍竹坞林亭
作者：弘历
朝代：清
体裁：七言绝句

般礴曾看运意亲，无多烟树足精神。虚亭留待千秋客，活画重逢百代人。
题张宗苍补惠泉图三叠旧韵
作者：弘历
朝代：清
体裁：七言律诗

依旧淙淙山下泉，诸馀都置展图先。谁知补者宜居后，忽讶观斯乃缅前。真是要惟以韵胜，由来不可著言诠。谩訾屡举苏髯体，此日拈吟属偶然。
题张宗苍补惠泉图再叠旧韵
作者：弘历
朝代：清
体裁：七言律诗

夙契清机在惠泉，寺僧作疏熟闻先。竹炉且喜还山久，画卷重看补阙前。绿竹红梅犹假色，行云流水是真诠。呼之欲出宗苍俨，对此怡然漫惘然。
题张宗苍补惠泉图叠旧作韵
作者：弘历
朝代：清
体裁：七言律诗

补图曾写惠山泉，辉映王吴合后先。孰谓斯人亦长逝，空嗟绝艺此当前。花香鸟语春如绘，流水行云静里诠。洗涤尘根泯能所，偷閒题句亦欣然。
题张宗苍雨景
作者：弘历
朝代：清
体裁：七言绝句

犹有宗苍画未题，补吟正值雨云低。斯人已往曾何往，此句全提非半提。
题张宗苍雨景画
作者：弘历
朝代：清
体裁：古风

千涧落飞瀑，万树霏寒珠。雨来风满楼，涨增桥接湖。我因愁无聊，漫命为此图。笔意信通灵，甘㴻旋沾濡。画壁龙飞去，古有今岂无。
题张宗苍雪岭·其一
作者：弘历
朝代：清
体裁：七言绝句

精舍香山据最高，宗苍雪岭壁黏韬。频来曾未频题句，即景今朝兴特豪。
题张宗苍雪岭·其二
作者：弘历
朝代：清
体裁：七言绝句

窗外屋中两渺□，虽寒湿不透衣裳。僧繇致雨宗苍雪，张姓连天果异常。
题张宗苍雪景
作者：弘历
朝代：清
体裁：五言律诗

叠璧万林苍，浮来素壁凉。郭熙犹刻画，滕六欲轩昂。罅处琳宫耸，盘中鸟道长。冲寒驴背客，未审为閒忙。
题张宗苍雪景
作者：弘历
朝代：清
体裁：七言绝句

奇峰诡石玉雕锼，飞阁还凭素练流。点缀天然成迥句，不须烛照费冥搜。
题张宗苍雪景
作者：弘历
朝代：清
体裁：七言绝句

板桥驴背阅山姿，收雪奚童破冷随。小阁烹云试顾渚，端教傲得党家姬。
题张宗苍雪景
作者：弘历
朝代：清
体裁：七言绝句

略彴萦纡俯冻滩，遥峰天际玉㠝岏。谁知自写江南意，雅合高张塞北看。
题张宗苍雪景
作者：弘历
朝代：清
体裁：七言律诗

红楼叠树玉交枝，石面皴银瘦益奇。习静已看僧户闭，冲寒偏有客舟移。飞流破冻垂深涧，积素因风堕侧陂。想像行人迷竹坞，幽居何处认茅茨。
题张宗苍雪景·其一
作者：弘历
朝代：清
体裁：七言绝句

叠嶂玲珑万树皑，溪边应是访梅回。越童惯解收琼屑，曾供陶家使令来。
题张宗苍雪景·其二
作者：弘历
朝代：清
体裁：七言绝句

上伏何来满意凉，干岩雪色对宗苍。兹人真迹从兹少，所遇随题自不妨。
题张宗苍青峰红树图
作者：弘历
朝代：清
体裁：七言绝句

满壁峰青嵌树红，韵饶蕴藉气饶雄。尚馀佳迹阙题句，雅似名山寻不穷。
题张师夔树石
作者：弘历
朝代：清
体裁：七言绝句

古树棱棱诡石边，芳华想像阅韶年。玉蓑栎里今何在，写照依然识两仙。
题张庭彦登瀛洲图
作者：弘历
朝代：清
体裁：七言绝句

大烹丰养出官庖，藩邸高材汇拔茅。可惜诸人熟经史，未知乾卦九初爻。
题张照临颜真卿争坐位帖真迹
作者：弘历
朝代：清
体裁：古风

近得平原祭侄稿，兹收内翰抚颜文。词严义正固无间，一是二非了莫分。王髓颜筋真弗爽，米临程拓又何须。欲题欲罢难措意，卷首挥毫意怯吾。兼存节录石渠中，流丽端庄活鲁公。笔不能佳酒气勃，允宜自诩昔人同。尔时政治率堪知，何致军容猖至斯。若论文中切已句，难于末路惕予思。
题张照临颜真卿坐位帖
作者：弘历
朝代：清
体裁：七言绝句

高本无何矮本连，丰城弗啻两龙泉。端庄流丽印千古，先获我心然不然。
题张照书旧作口号
作者：弘历
朝代：清
体裁：七言绝句

法书老翰正兼奇，旧集频翻运笔为。所作自惭弗称字，今差称矣彼亡之。
题张照书联并张宗苍画
作者：弘历
朝代：清
体裁：七言绝句

自有相知无不可，高山流水雅情亲。得天书与宗苍画，动是张家思古人。
题张照草书临颜真卿争坐位帖
作者：弘历
朝代：清
体裁：七言律诗

每观此幅措辞艰，击破唾壶笑破颜。高矮本书莫斯若，米程临拓总须删。是醒是醉神全候，不即不离佛偈閒。懒笔边绫命董代，亦因真在意为憪。
题张祚溪亭对话
作者：弘历
朝代：清
体裁：古风

远山落飞瀑，赴涧汇成湖。湖上有草亭，高人对坐俱。相顾若相谈，知为何语乎。松泉应答间，试问能同无。
题张羽松轩春霭图
作者：弘历
朝代：清
体裁：七言绝句

楼台金碧望云头，轩外春松翠欲流。人世定知无此境，前生游处写防邱。
题张若澄山水十二幅 其一 翠微深坞
作者：弘历
朝代：清
体裁：七言绝句

好是足山兼足水，自然宜画也宜诗。翠微深处凡尘隔，不必探幽更别移。
题张若澄山水十二幅 其七 松阴仙馆
作者：弘历
朝代：清
体裁：七言绝句

溪馆淙淙水乐音，更宜盘护老松阴。石桥幽客来相访，一晌高谈㩁古今。
题张若澄山水十二幅 其三 春山访友
作者：弘历
朝代：清
体裁：七言绝句

绿云红雨向清和，寂寂深山幽事多。曲径苔封人迹绝，抱琴高士许相过。
题张若澄山水十二幅 其九 清流绕屋
作者：弘历
朝代：清
体裁：七言绝句

飞流直泻汇为湖，湖上轩斋荫竹梧。那更尘埃延俗客，颇饶书史作清娱。
题张若澄山水十二幅 其二 桃源涨暖
作者：弘历
朝代：清
体裁：七言绝句

春水胜舟碧且澄，绿云郁间绛霞蒸。渊明作记嗤多事，惹得人人噪武陵。
题张若澄山水十二幅 其五 绿天茅广
作者：弘历
朝代：清
体裁：七言绝句

受风散种溪边竹，听雨新移窗外蕉。一卷常持高士传，小年乐事足逍遥。
题张若澄山水十二幅 其八 碧嶂生秋
作者：弘历
朝代：清
体裁：七言绝句

叠嶂何缘生翠寒，为从笔底运金官。宋元蹊径何须论，古格移情杨契丹。
题张若澄山水十二幅 其六 远岫归云
作者：弘历
朝代：清
体裁：七言绝句

本来出岫无心者，何事云归恋故山。却与层峦添气色，黛深螺润草堂间。
题张若澄山水十二幅 其十 悬厓飞瀑
作者：弘历
朝代：清
体裁：七言绝句

琉璃帘幕水晶屏，雅可澄观复可听。筇杖幽人成小立，恍从庐阜叩云扃。
题张若澄山水十二幅 其十一 极浦归帆
作者：弘历
朝代：清
体裁：七言绝句

落照江楼望远空，归舟无恙布帆风。凭虚瞬息来天际，斜带飞霞一抺红。
题张若澄山水十二幅 其十二 寒林积素
作者：弘历
朝代：清
体裁：七言绝句

课童拥帚开三径，对妇烹茶点二毛。自是雅人足深致，何须雪水愧羊羔。
题张若澄山水十二幅 其四 荷净日长
作者：弘历
朝代：清
体裁：七言绝句

琉璃四面水堂虚，菱沜风来香气徐。钓线閒收书庋置，亦非儒士亦非渔。
题张若澄渔村乐事
作者：弘历
朝代：清
体裁：七言绝句

泛宅浮家妇子俱，一年生计取诸湖。傲他农父胼胝苦，薄有收还偿赋租。
题张若澄翠嶂观泉图
作者：弘历
朝代：清
体裁：七言绝句

翠色屏垂玉色绅，平湖汇处石磷磷。盘山记得天成寺，曾作图中对瀑人。
题张若澄莲池书院图因叠前韵
作者：弘历
朝代：清
体裁：古风

昔读濂溪书，每爱爱莲趣。是地名莲池，孰不生景慕。忆我丙寅秋，曾一至其处。今岁西巡归，保阳驻行辂。乘间复来游，散洒怡神虑。遥帷搴纵览，棐几凭搜句。置之若澄图，曲折高下布。浮屠亦传斯，极乐可證悟。儒墨岂同道，吾兹故不赋。
题张若澄蜀山图
作者：弘历
朝代：清
体裁：七言绝句

层峦绝巘若无路，面水依林忽有家。疑是草堂开锦里，顿教秋兴满三巴。
题张若霭北风惊浪图
作者：弘历
朝代：清
体裁：七言绝句

仇池排岳喷元玉，波底潜鳞唼林木。从来绘事贵移情，直教六月肌生粟。
题张若霭松竹鸣琴图
作者：弘历
朝代：清
体裁：五言律诗

好鸟择枝鸣，良材特地生。大夫方磊落，君子绝逢迎。比德成双美，因心秖一清。讵同庸史笔，花雀诩怡情。
题张雨天然如意砚
作者：弘历
朝代：清
体裁：五言律诗

歙石宋坑旧，直方作几形。锈犹留墨雨，点略露金星。全体虽伤半，精神不碍灵。琢池肖如意，应为写莲经。
题张雨森山水画
作者：弘历
朝代：清
体裁：古风

嵯峨翠巘几千尺，却疑灵境何人辟。铺空白云一谷寒，参天老松千岁碧。岂同蜀道五丁开，足有棱棱大斧迹。银龙飞走山腰白，泻入平湖流泽泽。板桥几曲架悬崖，独许幽人蜡双屐。更有草亭溪畔隔，几上黄庭列数册。个中不共天地老，何论区区驹过隙。悬之高堂六月凉，助我清兴生吟席。
题张雨森摹沈石田山水幅
作者：弘历
朝代：清
体裁：古风

吴中沈周清狂客，雨森笔似人亦肖。几暇恒欣观绘事，生绡命写秋山照。盘薄全无意匠营，兔毫直扫凌云峤。黄叶红叶镂丹峰，松梢错出空王庙。荣杖幽人步板桥，扁舟独弄任公钓。六角溪亭俯碧流，谁欤坐爱清江眺。读书万卷下笔神，不独诗然画同调。雨森勉参诗画禅，会当示汝无形妙。
题张雨森画屏十景 其一 孤山逸趣
作者：弘历
朝代：清
体裁：五言律诗

雪冷梅妻瘦，天空鹤子还。无人同懒客，有兴是孤山。插笏峰形直，垂虹涧响潺。筼筜迷谷口，不许俗尘攀。
题张雨森画屏十景 其七 枫冷归帆
作者：弘历
朝代：清
体裁：五言律诗

霜寒驴背客，枫冷暮江天。白下三秋渡，东吴万里船。沙痕新涨落，帆影晚潮连。渔笛悠扬里，鸥波起淡烟。
题张雨森画屏十景 其三 蕉雨清吟
作者：弘历
朝代：清
体裁：五言律诗

蕉窗微雨夜，篝火独清吟。一室琴书客，五言山水心。峡声连玉滴，檐响带烟斟。新画抽千轴，明晨试展寻。
题张雨森画屏十景 其九 村斋冬课
作者：弘历
朝代：清
体裁：五言律诗

霁后玉玲珑，光分瓮牖中。芸编棐几绿，兽炭地炉红。遮莫烹羊乐，将毋立雪同。一般村舍景，偏觉让冬烘。
题张雨森画屏十景 其二 花源牧笛
作者：弘历
朝代：清
体裁：五言律诗

林坞桃花绽，仙源又见春。夕阳归牧下，牛背笛声频。霞染山腰暗，烟笼柳眼新。刘君若相访，此是避秦人。
题张雨森画屏十景 其五 荻浦秋渔
作者：弘历
朝代：清
体裁：五言律诗

金风泛秋濑，渔艇破溪烟。鸿雁霜前信，菰蒲镜里天。差堪观共济，底用羡临渊。村酿香堪贳，银刀值几钱。
题张雨森画屏十景 其八 晚篱茶话
作者：弘历
朝代：清
体裁：五言律诗

西舍复东邻，村翁迭主宾。科头行药圃，策杖过松津。景逐寻山屐，春生漉酒巾。希夷相对处，彷佛葛天民。
题张雨森画屏十景 其六 松台月镜
作者：弘历
朝代：清
体裁：五言律诗

孤月谁推上，双峰似擘开。蔽亏松影瘦，含印水纹回。古鹤冲云去，幽人杖策来。温生识此镜，何用玉为台。
题张雨森画屏十景 其十 篷窗对雪
作者：弘历
朝代：清
体裁：五言律诗

寒溪冻不流，风雪夜维舟。树老归鸦冷，更长倦仆愁。湖山随寂寞，天地共沉浮。疑是瞿硎子，萧然被鹿裘。
题张雨森画屏十景 其四 溪塘销夏
作者：弘历
朝代：清
体裁：五言律诗

松雪斋中客，曾传格法奇。荷塘疏雨后，柳岸晚风时。衣履诚潇落，湖山足静怡。何须誇戴氏，斗酒听黄鹂。
题张鹏翀山水册 其一 众瀑争鸣
作者：弘历
朝代：清
体裁：七言绝句

过雨飞泉万派垂，翕纯皦绎各兼之。恰如张乐洞庭上，正是八音繁会时。
题张鹏翀山水册 其七 水石潺湲
作者：弘历
朝代：清
体裁：七言绝句

泉奔涧恐去无留，乱石抵之左右流。一笠孤亭烟屿上，几多文思个中求。
题张鹏翀山水册 其三 峭壁淙泉
作者：弘历
朝代：清
体裁：七言绝句

石壁砐硪泉漱趾，由来水到自成渠。却思绨几论文日，速就伊人趣颇如。
题张鹏翀山水册 其九 石梁探胜
作者：弘历
朝代：清
体裁：七言绝句

绝顶神仙不可招，流霞滃护赤城标。考功恍入天台路，策杖居然过石桥。
题张鹏翀山水册 其二 涧户流云
作者：弘历
朝代：清
体裁：七言绝句

竖峰横岭蔚重重，涧户常关云为封。便有痴心学仙者，可能容易许相逢。
题张鹏翀山水册 其五 云岩古刹
作者：弘历
朝代：清
体裁：七言绝句

背峙峣峰万仞崇，云封涧户鲜人通。空林结宇习禅寂，驻锡应知是义公。
题张鹏翀山水册 其八 崦墅回溪
作者：弘历
朝代：清
体裁：七言绝句

山势一环复一抱，村居时密又时疏。鸡鸣狗吠相闻处，淳朴风犹太古初。
题张鹏翀山水册 其六 村闉烟霁
作者：弘历
朝代：清
体裁：七言绝句

晴岚山市晃秋晖，八景潇湘是也非。阿那云深樵径细，村人疑有趁墟归。
题张鹏翀山水册 其十 层峦秋绚
作者：弘历
朝代：清
体裁：七言绝句

叠树偨池霜染红，高低间出梵王宫。捲岩一夜西风落，付与阇黎悟色空。
题张鹏翀山水册 其十一 峣亭纳远
作者：弘历
朝代：清
体裁：七言绝句

山亭四柱倚嵚嵜，萝薜蒙茸磴道披。峻岭似遮人望远，登临那畔揽无遗。
题张鹏翀山水册 其十二 浮岚罨秀
作者：弘历
朝代：清
体裁：七言绝句

山外白云云外山，寺楼容望不容攀。诗情画意同时證，祗在虚无缥渺间。
题张鹏翀山水册 其四 双峰锁翠
作者：弘历
朝代：清
体裁：七言绝句

城关据胜驿程连，排闼双峰锁翠烟。大似常年行狝跸，南天门岭晓秋天。
题张鹏翀秋林读书图即用其韵
作者：弘历
朝代：清
体裁：七言绝句

前席曾闻室号宣，肯教扬子叹袍穿。偶将绘事酬清问，也道经书在说研。
题张鹏翀翠巘高秋图用其韵作七古示之
作者：弘历
朝代：清
体裁：古风

问我绘事应师谁，横岭近在帝城西。从来师心非所贵，师古道远劳攀跻。鹏翀汝诗脱筌蹄，欲侔元白志不低。我于诗画涉藩篱，安能示汝匪手携。得其环中游方外，畴谓半偈非全提。佳节展汝山水奇，兴酣走笔一漫题。黄花笑我拈吟髭，萧萧写影临清溪。
题彭元瑞所撰皇极殿镫联
作者：弘历
朝代：清
体裁：七言律诗

八柱镫联元瑞彭，豫教属句十年成。东西南北方隅列，左右后前次第呈。诘武敷文勤实政，抚遐惠近戒虚名。恐难符愿竟如愿，颂以为规烛照明。
题彭元瑞撰皇极殿灯联词
作者：弘历
朝代：清
体裁：七言律诗

凡事曾闻豫立诠，嘉称元瑞制灯联。东西次第南而北，左右分明后与前。神以通灵气以运，六为之俪四为骈。双撑宝柱辉皇极，虔祝天恩待八年。
题影宋钞吴仁杰离骚草木疏
作者：弘历
朝代：清
体裁：七言律诗

疏传草木异刘王，特重离骚廿五章。岂为春园问桃李，独存古道吊沅湘。辨精鱼鲁篇篇核，义寓兴观字字芳。虽是罗田版亡矣，步兵从可识中郎。
题影宋钞周易辑闻
作者：弘历
朝代：清
体裁：五言律诗

广大无不备，夫惟易道然。辑闻传汴水，述学衍先天。观彼多合圣，切予斯体乾。影钞犹识宋，远矣缅韦编。
题影宋钞家语
作者：弘历
朝代：清
体裁：七言律诗

天禄青藜信也非，何于家语却相违。祖传孙辨名因正，明影宋刊世已稀。多漏鲜全斯乃萃，钩元提要志焉希。愀然敬对君为政，一语兴邦凛敕几。
题影宋钞新仪象法要
作者：弘历
朝代：清
体裁：七言律诗

梁代浑仪已制之，失传苏颂乃重为。有经有纬述前验，具说具图期后垂。亦曰用心究钩股，即看影椠悉毫釐。大成圆象精锱黍，皇祖鸿贻万世规。
题影宋钞班马字类
作者：弘历
朝代：清
体裁：七言律诗

采摭欣传槜李娄，居然影宋似雕锼。荀袁原未范围出，班马藉因奥窔求。喜此朝弦而暮诵，嘉伊远绍更旁搜。披翻快处缘恶旨，笑异东坡大白浮。
题徐扬仿赵伯驹春山图用旧题伯驹画韵
作者：弘历
朝代：清
体裁：五言律诗

冈抱还溪绕，南庄更北村。法从赵家得，源向晋文论。神入境疑立，春来鸟解言。峣峰云里矗，也似华山孙。
题徐扬归庄图
作者：弘历
朝代：清
体裁：七言绝句

摇摇春水舟轻飏，归来三径未全荒。隔岸羡望者谁氏，刺史江州应姓王。
题徐扬春游图
作者：弘历
朝代：清
体裁：七言律诗

青山影在碧波铺，携客扁舟兴致殊。过雨红桃浑似醉，迎风绿柳那胜扶。雅宜应节分花盎，耐可浇春载酒垆。沿泛试询何处所，不名栾濑定欹湖。
题徐扬画二首 其一 春花
作者：弘历
朝代：清
体裁：七言绝句

浅黄深紫斗精神，一树花分一树春。寄语东风莫相妒，几多早起凭栏人。
题徐扬画二首 其二 秋卉
作者：弘历
朝代：清
体裁：七言绝句

丁星秋色烂摐摐，风在梢头月在窗。看到黄花香晚节，便教庶子也心降。
题徐扬白鹇花卉
作者：弘历
朝代：清
体裁：五言律诗

诡石清泉上，嫣红姹紫间。三春正佳日，一鸟立幽鹇。不与繁华竞，爱看行止闲。青莲如蓦遇，白璧定无悭。
题徐扬芙蓉水禽图
作者：弘历
朝代：清
体裁：七言绝句

照水芙蓉落瓣鲜，双鱼喁嘬意怡然。窥潭鸂鶒垂涎立，挟弹宁防有少年。
题徐渭写生卷 其一 鲤
作者：弘历
朝代：清
体裁：五言律诗

不羡千里身，都同世六鳞。浊游还食浊，神到乃传神。意得何愁蚁，伪求应笑人。循名诠字义，也觉与相亲。
题徐渭写生卷 其七 芭蕉
作者：弘历
朝代：清
体裁：五言律诗

蕉叶善鸣雨，窗前每种之。旱中欣听处，霖际厌闻时。愁喜原殊托，萧骚自不知。粗疏写数笔，说偈付伊谁。
题徐渭写生卷 其三 螺蚌
作者：弘历
朝代：清
体裁：五言律诗

实虚随望晦，沈伏隐泥沙。闭户公输仿，为卮汉武誇。味非鼎俎贵，文岂饰雕奢。设不明珠韫，谁将刀剖加。
题徐渭写生卷 其二 荷
作者：弘历
朝代：清
体裁：五言律诗

了了挥数笔，超超见一花。出尘惟净直，照水亦横斜。那避初更月，休誇十里霞。不衫还不履，君子定无差。
题徐渭写生卷 其五 榴
作者：弘历
朝代：清
体裁：五言律诗

榴花犹满枝，榴实已累垂。可口还娱目，秋甘映夏蕤。玫瑰都得拟，鸟雀那容窥。谩议成欲速，纷哉奚啻斯。
题徐渭写生卷 其八 梅
作者：弘历
朝代：清
体裁：五言律诗

犹过杨家野，还轻罗氏荣。籁香那论暗，魄影每同明。写绽弗写谢，得神胜得情。应嫌名近浊，泼墨寄幽清。
题徐渭写生卷 其六 蔷薇
作者：弘历
朝代：清
体裁：五言律诗

应魄为圆缺，连春吐叶葩。风前真野客，月落是谁家。粉腻燕来远，香轻蝶掠斜。谰言佛见笑，迦叶转为差。
题徐渭写生卷 其四 蒲
作者：弘历
朝代：清
体裁：五言律诗

春水溶溶绿，新蒲刺水青。映波潇复洒，度籁摇还停。李密鞯勤读，刘宽鞭示刑。宁同等间草，璧写赞明廷。
题徐渭泼墨十二种 其一 梅溪鱼戏
作者：弘历
朝代：清
体裁：古风

淡沲春波时，上有横斜枝。落英贴波面，游鱼趋嘬之。鳞类具卓识，爱此冰玉姿。胜点寿阳额，徒然污粉脂。
题徐渭泼墨十二种 其七 卷石晚香
作者：弘历
朝代：清
体裁：古风

落落一卷古，疏疏几朵新。尽得风流趣，菊石传其神。刻画丹青者，应非知菊人。
题徐渭泼墨十二种 其三 石盆幽兰
作者：弘历
朝代：清
体裁：古风

一笔成一石，数笔成数兰。皆以不经意，并作如是观。
题徐渭泼墨十二种 其九 水乡稻蟹
作者：弘历
朝代：清
体裁：古风

水乡稻熟时，始得有肥蟹。夜深出沙岸，齧稻彭亨乃。渔者善谋取，纬萧断以采。持向街头鬻，煎寒佐盘醢。何如伏泥中，郭索常无悔。
题徐渭泼墨十二种 其二 山阴换鹅
作者：弘历
朝代：清
体裁：七言绝句

写经毕便持鹅返，书圣千秋孰与同。可笑献之太狂放，拟称跨灶胜斯翁。
题徐渭泼墨十二种 其五 风荷逸致
作者：弘历
朝代：清
体裁：古风

荷叶荷花照秋水，摇风无力还相倚。淡墨写意弗写形，却似野人不衫履。便饶十里锦霞香，圆镜归根皆若此。那见游鱼闯干游，应是波心啖莲子。
题徐渭泼墨十二种 其八 江干观瀑
作者：弘历
朝代：清
体裁：七言律诗

高人携手立江干，瀑水当前纵目观。泻出谁知本天上，落来惟见自云端。便教俗耳听犹静，那觅尘心浣以寒。一晌可亲仪表在，千秋欲识姓名难。
题徐渭泼墨十二种 其六 谪仙遗韵
作者：弘历
朝代：清
体裁：古风

沈酣酒人之肆，颓荡天子之前。目无一世而何有于高力士之威权。一坛在侧置以鸬鹚之杓，将举觞白眼而望青天。非遇贺知章，千载之下又谁知此名传。适以自误，胁上楼船。是可悲也，呜呼谪仙。
题徐渭泼墨十二种 其十 松阴高士
作者：弘历
朝代：清
体裁：六言诗

松下箕坐优游，飒沓松风上流。已得通明高致，三层那藉为楼。
题徐渭泼墨十二种 其十一 蕉竹含风
作者：弘历
朝代：清
体裁：古风

两三绿蕉叶，几个翠竹梢。清风与之宜，窅映成萧骚。随缘作舒卷，相依为磕敲。焦墨一淡扫，寓意何超超。蕉心其中无，竹干惟外包。可作枯禅参，那论先后凋。
题徐渭泼墨十二种 其十二 芦汀秋泛
作者：弘历
朝代：清
体裁：五言律诗

秋风入丛芦，秋意顿清殊。独坐一轻舫，惊飞几野凫。应惭有机识，那学忆莼鲈。作者岂无意，将因入五湖。
题徐渭泼墨十二种 其四 烂柯仙奕
作者：弘历
朝代：清
体裁：七言绝句

入山王质一人耳，或曰观棋或听琴。记载失真有若此，更何须向斧柯寻。
题徐熙海棠·其一
作者：弘历
朝代：清
体裁：七言绝句

钟陵名族工花卉，设色偏饶生意多。试看海棠晴日里，嫣然风韵欲盈科。
题徐熙海棠·其二
作者：弘历
朝代：清
体裁：七言绝句

一树石榴百馀实，同工异曲见精心。谁云脆不禁风雨，花发南唐艳到今。
题徐贲听泉图即用其韵
作者：弘历
朝代：清
体裁：七言律诗

幼文诗画称双绝，真迹居然见听泉。石濑月娟杜工部，香垆日照李青莲。滔滔流水自终古，落落长松是大年。想见山川得神助，九龙深处抱云眠。
题徐贲吴兴清远卷
作者：弘历
朝代：清
体裁：七言绝句

略仿王蒙荷叶皴，村居虽密澹为神。吴兴清远真清远，恐误农桑弗事巡。
题徐贲狮子林十二景册
作者：弘历
朝代：清
体裁：七言律诗

将谓狮林创老迂，谁知维则始姑苏。册分十二幼文画，卷作长方懒瓒图。各与海公供秘玩，同为佛偈演浮屠。人家自已殊其事，道衍于斯愧也无。
题徐贲眠云轩图即用其韵
作者：弘历
朝代：清
体裁：五言绝句

吴下诗人画，云留共画舒。何劳欹枕梦，飞兴到姑胥。
题徐贲眠云轩图用高季迪韵
作者：弘历
朝代：清
体裁：古风

明季能诗家，孰与渤海俦。偶然披此图，喜复晤青邱。纱幮对快晴，爽风荡轻裯。胡乃滃勃云，不离几案头。妙哉施可堂，眠云意何悠。幼文图成之，老笔殊难侔。昔读大全集，旷若乘虚舟。末由涉其籓，如望沧瀛洲。是诗久成诵，叫绝杯屡浮。乃今见手迹，动我逸兴幽。由来出伦材，美备原可求。诗情鸟云飞，字法龙空游。适然成三绝，展卷不忍收。曾闻白云亭，高躅传郭休。亦越浮云诗，閒澹忆苏州。古人渺其远，谁能胜一筹。正如彼行云，踪迹难延留。云留固已佳，与之偕由由。云去亦云得，绝无得失愁。虚堂清昼閒，无梦寻庄周。拈来一赓韵，讵论工与不。惟以纪时日，乾隆丙寅秋。
题得性轩
作者：弘历
朝代：清
体裁：七言绝句

人皆有性本乎天，易致失偏艰致全。设偶怡情斯谓得，中庸要旨岂其然。
题得概轩
作者：弘历
朝代：清
体裁：古风

轩以得概名，谓得山林概。山林属无情，佳景面前对。是诚得之易，虽奇无巧昧。所以每凭轩，憬然生别会。山情斯易得，人情得乃最。翻手覆手间，作云作雨怪。嗟乎弗易哉，五字以示戒。
题得真斋
作者：弘历
朝代：清
体裁：五言律诗

面水水依砌，背山山倚楣。回环挹明净，映带味华滋。花木含佳趣，琴书得静怡。问予真意托，端在雨旸时。
题得閒堂
作者：弘历
朝代：清
体裁：五言律诗

卯发辰牌驻，程才廿里强。春云阁雨色，野岸淡烟光。到早得閒早，书堂遂额堂。传宣谒疆吏，仍是万几忙。
题御教场
作者：弘历
朝代：清
体裁：七言绝句

闻说南朝女习戎，孙卿兵法教山宫。金牌却急追良将，事业中原听付空。
题德寿宫梅石碑
作者：弘历
朝代：清
体裁：七言律诗

临安半壁苟支撑，遗迹披寻感慨生。梅石尚能传德寿，苕华又见说蓝瑛。一拳雨后犹馀润，老干春来不冉荣。五国风沙埋二帝，议和嬉乐独何情。
题德寿寺
作者：弘历
朝代：清
体裁：五言律诗

庚子临斯地，班禅来祝釐。相看如旧识，会意亦通辞。示寂何遽尔，不迁原在兹。西方化身出，宣法任其为。
题德寿寺
作者：弘历
朝代：清
体裁：七言律诗

殿堂重建又经年，乔木茏葱祇故然。下马入门早忘猎，无僧守寺莫非禅。风飘幡影演真偈，鸟啄窗虚窥法筵。大德由来必得寿，儒宗梵义有同诠。
题德寿寺禅房
作者：弘历
朝代：清
体裁：古风

一向悟无生，不识无生理。偶来兰若幽，颇爱禅房美。松竹韵虚籁，花药绽春蕊。烟浮鼎上云，鸟啄窗间纸。敲火煮古铛，烹茶漉新水。身心一潇洒，未可耽乎此。
题德寿寺禅房
作者：弘历
朝代：清
体裁：五言律诗

夙爱禅房静，频来有句酬。上方三径远，古树半庭幽。为问锡缁客，何如支远流。离尘吾未逮，到此一淹留。
题德寿寺禅房
作者：弘历
朝代：清
体裁：五言律诗

开士幽居地，乘閒一憩寻。阇黎谁古若，澄景适今临。砌卉迷寒蝶，庭柯隐夕禽。忧欣何处是，默检向来心。
题德寿寺禅房
作者：弘历
朝代：清
体裁：七言律诗

花宫松径偶相过，一脉曹溪问若何。首座真成粥饭罐，半庭徒负芙蓉窝。鸟来梵网衔天果，籁入香林振玉柯。不悟灯笼将露柱，阿难空祗夜伽陀。
题德生轩
作者：弘历
朝代：清
体裁：七言律诗

大德曰生贯四时，即斯天地可因知。试看苏槁及起萎，都在云行与雨施。鸟喜托枝阴满树，鱼辞濡沫水增池。一心万物宁相异，也觉含滋发藻思。
题德生轩
作者：弘历
朝代：清
体裁：古风

天地之大德曰生，其义尝见乎羲经。观麦今朝偶来憩，即事玩辞真怡情。万物孰不具生意，就中五谷天地精。苗而已秀秀将实，都赖以时雨与晴。粒我蒸民德甚普，老安少怀非巧营。一则望穫四犹远，夔夔敢懈祈西成。
题德生轩
作者：弘历
朝代：清
体裁：五言律诗

天地德谁表，端知表以春。试看普生物，还戒自开人。讵在色争丽，欣觇意已新。更因怀大宝，箴语缅唐臣。
题德生轩
作者：弘历
朝代：清
体裁：七言绝句

酝酿青韶有酌斟，书轩宁为玩芳临。系辞下传标深旨，大德从知天地心。
题心境斋
作者：弘历
朝代：清
体裁：古风

池波堪拟镜，镜上复置斋。汇名之曰心，其义可咏哉。镜实假名象，斋乃真庭阶。知其真与假，胥归方寸怀。所以孟子云，万物我备该。心为镜之本，镜为心所开。同归一照中，真假宁须猜。
题心镜斋
作者：弘历
朝代：清
体裁：古风

卓午有馀閒，轻舆一问景。四面翠芙蓉，触目以要领。是地独富水，得池将半顷。溪斋据其上，心镜名堪省。照在澈渊底，讵云写形影。然而其难哉，要当成见屏。
题心镜斋
作者：弘历
朝代：清
体裁：七言律诗

池上书斋清绝尘，平铺监水弗涟沦。名宁无谓耽他景，实亦有因切已身。上下古今治与乱，纵横中外吏兮民。莫非心镜所宜照，每以凭观惕以频。
题心镜斋
作者：弘历
朝代：清
体裁：古风

镜光原在池，何以谓之心。而心万理源，无不待酌斟。心明无不明，克巳复礼任。水镜总绪馀，取譬何妨吟。傥来一鉴形，两鬓增霜侵。
题心镜斋
作者：弘历
朝代：清
体裁：古风

閒斋临碧水，故用号心镜。镜以喻其明，心实言其定。定乃明之基，舍是斯纷映。此不设妍媸，彼任来照证。而斋付默然，是谓安心竟。
题心镜斋·其一
作者：弘历
朝代：清
体裁：七言绝句

碧泓之上搆轩斋，心镜书题法古钗。既寓不波动而定，还看有照静为佳。
题心镜斋·其二
作者：弘历
朝代：清
体裁：七言绝句

镜心心镜两难分，离属违兮合属群。一片溶溶付不识，世间拟议任纷纭。
题快雪堂
作者：弘历
朝代：清
体裁：七言律诗

无翼飞来片羽投，筑堂廊壁嵌而收。聚于所好虽佳矣，百度惟贞可戒不。木刻还教补石阙，偶游率与畅冥搜。近年每喜吟三白，或果祥符叶气求。
题快雪堂
作者：弘历
朝代：清
体裁：七言律诗

昨岁成堂方望雪，徒为记事未为诗。即今正值时晴美，对景方知快雪奇。石榻砌廊补木榻，旧姿弆匣證新姿。气求设有云龙应，腊瑞仍当此伫之。
题快雪堂
作者：弘历
朝代：清
体裁：七言律诗

湖石为屏曲径萦，过来潇洒憩轩楹。琼枝瑶巘纷犹积，嫩日条风弗碍晴。饶有香芸书未展，更无馀暇帖徒呈。喜他两字题堂后，岁岁祥霙不负名。
题快雪堂褚遂良临兰亭帖
作者：弘历
朝代：清
体裁：七言律诗

房龄荐乃获萧翼，登善书因赐士廉。数本那能无同异，多摹自致有洪纤。一时众命临原夥，他日独当谏不谦。究以人传非以帖，漫猜绢黑米家嫌。
题怀清芬室
作者：弘历
朝代：清
体裁：七言律诗

经史清芬一室如，额题略已�年馀。春秋倏忽八旬逮，祝颂缤纷四得誉。论著两编申已愧，言殊累牍似他虚。即今不息强增昔，归政方称未负书。
题怀远斋
作者：弘历
朝代：清
体裁：七言绝句

怀远斋中怀远心，万方政治万民临。顾名思义辄成句，不为怡情为自箴。
题思永斋
作者：弘历
朝代：清
体裁：七言律诗

典言事也谟言理，此是皋陶之首章。迪德弼谐关政肃，慎修思永厥心臧。由来内外交养切，惟是唐虞示训详。少小穷经兹耄耋，略窥端绪效犹蘉。
题思永斋
作者：弘历
朝代：清
体裁：七言律诗

思永非惟身慎修，心思永处说从头。敬天益励旦明凛，法祖常怀艰大投。勤政宁无间宵旰，亲贤何有尽登收。至于祈岁更殷若，安得屡绥遍九州。
题思永斋
作者：弘历
朝代：清
体裁：七言律诗

慎厥身修谟训文，人皆当勉重为君。枢机言行荣辱主，敬怠毫釐治乱分。九族叙敦亲始近，庶明励翼哲来群。题檐何异铭屏扆，要在行知尊所闻。
题怡春堂
作者：弘历
朝代：清
体裁：七言律诗

每过上元小试游，新正旧例又从头。五年转瞬何其速，七字写心那解愁。堂额怡春春未鬯，座仍抚昔昔如流。自今永罢承欢句，不拟文筵此久留。
题怵哉榭三首就永定河神祠东厢地方官洒扫为憩息之所因反苏辙快哉亭之意名之曰怵哉而系以诗·其一
作者：弘历
朝代：清
体裁：七言绝句

瞻拜因祈恬佑来，波流浸灌近堤隈。江湖廊庙心诚异，梦得快哉我怵哉。
题怵哉榭三首就永定河神祠东厢地方官洒扫为憩息之所因反苏辙快哉亭之意名之曰怵哉而系以诗·其三
作者：弘历
朝代：清
体裁：七言绝句

浑水由来易淀淤，中流因置浚船疏。无遑平日尚勤尔，遮莫一时备览予。
题怵哉榭三首就永定河神祠东厢地方官洒扫为憩息之所因反苏辙快哉亭之意名之曰怵哉而系以诗·其二
作者：弘历
朝代：清
体裁：七言绝句

流细春波已激湍，明知时节近桑乾。夏秋无定亟蕲定，蒿目一劳永逸难。
题恒春堂
作者：弘历
朝代：清
体裁：七言律诗

台怀每幸必于春，恒驻斯堂有宿因。六字真言听梵呗，一天皎日照嶙峋。前堂召对非无事，大吏咨诹总为民。岁美风淳率完赋，祗蠲少许沛恩纶。
题恒春堂再叠辛丑诗韵
作者：弘历
朝代：清
体裁：七言律诗

恒春复此度光春，适可文殊参宿因。朴斲行宫据岗阜，耸围后岭峙巍峋。虽云结搆成畺吏，岂不扫除劳里民。奚待更咨岁丰歉，施恩一例涣新纶。
题恒春堂叠辛丑诗韵
作者：弘历
朝代：清
体裁：七言律诗

行宫堂昔额恒春，驻跸依然适静因。左右有溪自环抱，高低无巘不巆峋。亮功觌面资诸吏，生计廑心询万民。侯度由来在施惠，肯教恺泽靳宣纶。
题恽寿平万横香雪图·其一
作者：弘历
朝代：清
体裁：七言绝句

居然眼界是平江，雪也无端香扑窗。野坞不嫌寒俭相，绝胜暖阁护苔桩。
题恽寿平万横香雪图·其二
作者：弘历
朝代：清
体裁：七言绝句

万树斜临清浅意，六根消尽净香时。草亭一个为何境，邓尉山阴有所思。
题恽寿平临各家画册 其一 慈竹慈鸦
作者：弘历
朝代：清
体裁：七言绝句

慈竹丛生伯仲扶，更看傍晚集慈乌。怡情花鸟将山水，寓意何如此善乎。
题恽寿平临各家画册 其七 小赤壁图
作者：弘历
朝代：清
体裁：七言绝句

松江何不可黄州，大小应齐庄氏周。恰是香光赋诗处，漫疑玉局作词游。
题恽寿平临各家画册 其三 晴峦暖翠
作者：弘历
朝代：清
体裁：七言绝句

平远山根浸水湄，暖烘日色翠含滋。林峦岂必规规仿，却是精神入大痴。
题恽寿平临各家画册 其九 丛篁碧涧
作者：弘历
朝代：清
体裁：七言绝句

野彴流泉落瀑音，丛篁夹径翠森森。小亭石畔人踪绝，作者应知寓意深。
题恽寿平临各家画册 其二 柳堤春牧
作者：弘历
朝代：清
体裁：七言绝句

蘸影轻黄上柳丝，绿芜新水牧场宜。村童卧背眠方熟，牛瘦春忙正不知。
题恽寿平临各家画册 其五 碧山雨意
作者：弘历
朝代：清
体裁：七言绝句

矗矗春山濯翠鬟，涨增春水泻潺湲。泉声却杂雨声落，难与分疏是此间。
题恽寿平临各家画册 其八 花溪月影
作者：弘历
朝代：清
体裁：七言绝句

微云轻籁晚昏黄，澹沱平湖进野航。月影溪声留不住，雅宜如是阅花光。
题恽寿平临各家画册 其六 江山胜览
作者：弘历
朝代：清
体裁：七言绝句

倚岩高阁俯长流，江面风帆来往舟。记得金陵永济寺，寺楼纵目作清游。
题恽寿平临各家画册 其十 溪山积素
作者：弘历
朝代：清
体裁：七言绝句

雪霁东山素尚凝，清溪一棹泛空澄。伊人耐冷非无谓，鍊得精神朗似冰。
题恽寿平临各家画册 其四 云生泉涌
作者：弘历
朝代：清
体裁：七言绝句

山出浮云幻晦晴，泉垂绝涧闯然鸣。高人对坐相评较，山色泉音一体清。
题恽寿平山水小册 其一 柳汀閒泛
作者：弘历
朝代：清
体裁：七言绝句

柳塘一艇泛澄空，画法真无逊惠崇。乌目却称不掩劲，犹存让善古人风。
题恽寿平山水小册 其七 洞庭秋色
作者：弘历
朝代：清
体裁：七言绝句

三分绿叶一分红，赋意参军想像中。乌帽绯衣谁傲仕，持竿閒泛鲤鱼风。
题恽寿平山水小册 其三 丹台积秀
作者：弘历
朝代：清
体裁：七言绝句

迥绝尘寰擅地灵，万寻峰秀矗亭亭。云房那藉安丹鼎，凡骨于斯亦换青。
题恽寿平山水小册 其九 村岸舣舟
作者：弘历
朝代：清
体裁：七言绝句

背山野墅面溪堂，古木清音答翠篁。岸系小舟人不见，欲令尘世姓名忘。
题恽寿平山水小册 其二 古木昏鸦
作者：弘历
朝代：清
体裁：七言绝句

霜落荒郊古木寒，昏鸦绕树乱飞攒。幽人背看长空迥，那肯閒情类阿瞒。
题恽寿平山水小册 其五 浮岚暖翠
作者：弘历
朝代：清
体裁：七言绝句

日照高峰生紫翠，滃濛云气出林关。石渠妙迹亲相證，神在离钩三寸间。
题恽寿平山水小册 其八 溪山深远
作者：弘历
朝代：清
体裁：七言绝句

雅人墨戏托泉林，浓淡中分浅与深。借问崇邱肥遁者，可无恻隐济时心。
题恽寿平山水小册 其六 筠岩泻瀑
作者：弘历
朝代：清
体裁：七言绝句

瀑泻筠岩态各奇，琤琤戛玉两能之。依稀龙井西峰路，往往相逢有若斯。
题恽寿平山水小册 其十 高峰云起
作者：弘历
朝代：清
体裁：七言绝句

出岫浓云掩翠微，片时山雨羃林飞。惟应樵子偏知候，戴笠先从埼径归。
题恽寿平山水小册 其四 疏林虚馆
作者：弘历
朝代：清
体裁：七言绝句

古屋奇峰渌水滨，扶疏乔木间修筠。个间合读秋声赋，自会欧阳言外神。
题恽寿平山水小景 其一 水村清旷
作者：弘历
朝代：清
体裁：七言绝句

茅店沙汀向远空，几株疏树飒秋风。水村展證子昂卷，结构虽殊气韵同。
题恽寿平山水小景 其七 叠岭重泉
作者：弘历
朝代：清
体裁：七言绝句

几层峻岭几层泉，泉似琴调岭画悬。蓦忆万松寺入路，清人耳目懒鸣鞭。
题恽寿平山水小景 其三 芦汀秋晚
作者：弘历
朝代：清
体裁：七言绝句

绿水平沙弄影差，老枝花重不胜垂。衡阳浦上雁声断，正是惊寒欲宿时。
题恽寿平山水小景 其二 清溪钓艇
作者：弘历
朝代：清
体裁：七言绝句

平湖一艇小如梭，织出轻绡万顷波。意不在鱼都解道，既然把钓又云何。
题恽寿平山水小景 其五 双峰耸翠
作者：弘历
朝代：清
体裁：七言绝句

杰峙凌空映碧潭，大峰卓立小峰参。相当非是张旗鼓，漫拟西湖北与南。
题恽寿平山水小景 其八 岚扉烟曲
作者：弘历
朝代：清
体裁：七言绝句

武夷九曲是耶非，霭霭岩岚护似扉。偏祗浮烟关不住，任他飞去任飞归。
题恽寿平山水小景 其六 夜山云宿
作者：弘历
朝代：清
体裁：七言绝句

山藏云脚云如宿，云护山腰山若飘。正我屏营极望泽，为霖霶霈冀崇朝。
题恽寿平山水小景 其四 沙洲平远
作者：弘历
朝代：清
体裁：七言绝句

气已中和水抱洲，境兼蕴藉树吟秋。分拈不解为合作，小景疑还笑陆游。
题恽寿平山水画册 其一 万横香雪即用其韵
作者：弘历
朝代：清
体裁：七言绝句

高染横峦低护泾，香盈春宇雪盈庭。恰如邓尉山头望，遥剩洞庭两点青。
题恽寿平山水画册 其七 溪山曳杖即用其韵
作者：弘历
朝代：清
体裁：七言绝句

岂因近得益州书，倚杖人浑逸少如。秋水长天不计里，望中飞兴过犹馀。
题恽寿平山水画册 其三 三梧月色
作者：弘历
朝代：清
体裁：七言律诗

别传益友弗朝阳，湖石庭轩月色凉。看去精神真似董，借来临仿乃因王。痴僮未解烹茶鼎，瘦鹤孤鸣立石床。试问主人乍何往，独教芸简照清光。
题恽寿平山水画册 其九 观潮图
作者：弘历
朝代：清
体裁：古风

科头箕踞背崚嶒，天际潮来一揽凭。怒鼓神奇无目骇，净湔厓略有波兴。能识妙者此石谷，弗藉言哉彼枚乘。
题恽寿平山水画册 其二 秋林远岫
作者：弘历
朝代：清
体裁：古风

我实年年秋驻避暑庄，山庄有山亦有水。固知四时无不佳，而其最佳为秋耳。千林绚綵高复低，倒影湖中黄间紫。极望祇见银浪翻，遥岸绣帧刺谁指。心知其妙未能图，远岫秋林今见此。先得我心之同然，彼何人哉南田子。
题恽寿平山水画册 其五 万里清光
作者：弘历
朝代：清
体裁：古风

下榻白云楼，伊何石谷子。贤主会佳宾，良夜清无比。万里水涵空，一轮月如水。同是个中人，未宜孤负此。写景聊因王，赋色原由已。合璧成双绝，超尘鲜并美。独弄舟者谁，仍欲其心洗。
题恽寿平山水画册 其八 清风劲节
作者：弘历
朝代：清
体裁：六言诗

渭川淇澳然疑，幽人小立依迟。子猷无过爱耳，渊明乃可似之。劲节几曾腰折，清风常得身披。最意云栖寺路，斸笋其下春时。
题恽寿平山水画册 其六 断桥卧柳
作者：弘历
朝代：清
体裁：六言诗

侧岸柳眠高下，浅滩石露两三。莫谓断桥难渡，攀枝踏步犹堪。
题恽寿平山水画册 其十 溪山渔雪
作者：弘历
朝代：清
体裁：五言绝句

法抚王家画，景传柳氏诗。寒江渔不饵，此事每相疑。
题恽寿平山水画册 其四 夏山烟雨
作者：弘历
朝代：清
体裁：五言律诗

初看疑是米，细玩悟摹高。变幻烟云状，神奇笔墨操。溟濛村屋辨，突兀夏山韬。津逮大姚法，不羁意自豪。
题恽寿平山水花卉合册 其一 新水鹅群
作者：弘历
朝代：清
体裁：七言绝句

新水平沙嫩草青，鹅群分队伴兰亭。山阴道士甫相赠，应是书完道德经。
题恽寿平山水花卉合册 其七 出水芙蓉
作者：弘历
朝代：清
体裁：七言绝句

初发芙蓉出水鲜，纤尘不染净而娟。设方明远评诗语，应致延年愧自然。
题恽寿平山水花卉合册 其三 国香春霁
作者：弘历
朝代：清
体裁：七言绝句

幽谷无人鸟不喧，兰丛蝴蝶一双翻。画家解作龙门传，仿佛庄周晤屈原。
题恽寿平山水花卉合册 其九 红霞秋霁
作者：弘历
朝代：清
体裁：七言绝句

丹枫绿树艳秋光，背郭何人筑草堂。寥廓偏宜纵遥目，落霞天际远沧茫。
题恽寿平山水花卉合册 其二 古木寒鸦
作者：弘历
朝代：清
体裁：七言绝句

古树淡烟笼簇攒，晚鸦飞集意相安。居然入画巨然景，何必无枝叹阿瞒。
题恽寿平山水花卉合册 其五 红白牡丹
作者：弘历
朝代：清
体裁：七言绝句

白如素练体胜弱，红似赪颜酒中微。设使嫏嬛觅相匹，赵飞燕瘦太真肥。
题恽寿平山水花卉合册 其八 秋英耐寒
作者：弘历
朝代：清
体裁：七言绝句

露玉风金景已凄，秋英耐可灿高低。微嫌五色错如锦，陶令能无目欲迷。
题恽寿平山水花卉合册 其六 夜雨初霁
作者：弘历
朝代：清
体裁：七言绝句

绵雨溪村夜正赊，轻烟水阁晓犹遮。潇湘欲霁依稀是，不辨方家与米家。
题恽寿平山水花卉合册 其十 溪山行旅
作者：弘历
朝代：清
体裁：七言绝句

参天石壁下临涧，栈道盘旋策蹇驴。可识溪山才半幅，凄凉旅况貌无馀。
题恽寿平山水花卉合册 其四 乔柯急涧
作者：弘历
朝代：清
体裁：七言绝句

乔柯嶰壑临急涧，涧水籦笼漱趾哀。设使不经裁作笛，即今谁识马融才。
题悦心亭
作者：弘历
朝代：清
体裁：古风

一棹近可达前川，川上方亭春望便。名曰悦心真不忝，澄碧万顷连水天。水天空明难为状，浩乎吾意与之然。白洋闻比此更廓，漾舟明日凌苍烟。周禆寰海此一勺，尚令人意飘乎仙。蓬莱应有安羡辈，可惜误之徐福船。
题悦心殿
作者：弘历
朝代：清
体裁：七言律诗

殿据崇阿号悦心，落成不计几回临。顾名艰致十之五，惕息切存昔至今。必也雨旸时以若，凛乎谦满命难谌。庭中种树龙鳞老，指曰吾忧共尔深。
题悦心殿
作者：弘历
朝代：清
体裁：七言绝句

豁庨山殿俯孱颜，义府优游片刻閒。若问予心何所悦，适来郊外绿畦间。
题惇叙殿
作者：弘历
朝代：清
体裁：五言律诗

数典原尧典，当春正首春。两行不欲数，九族永惟亲。风日已含淑，心怀与共訚。奉时颁惠政，黄阁有丝纶。
题惠山听松庵竹垆图叠前韵·其一
作者：弘历
朝代：清
体裁：七言律诗

三载春风别惠泉，竹垆付与苾刍煎。却缘字迹欲更旧，又见画图宛到前。舒卷恰同身重历，摩挲不是梦中眠。因之为忆民情挚，富教惭言两义全。
题惠山听松庵竹垆图叠前韵·其二
作者：弘历
朝代：清
体裁：七言律诗

第一于斯有玉泉，仿来筠鼎亦烹煎。常时正尔调称别，今日输他真在前。庵底想应僧入定，松阴好是鹤安眠。重题仍付南舟去，胠箧还教善保全。
题惠山园
作者：弘历
朝代：清
体裁：七言律诗

一区山左学江南，初岁清閒取便探。不似似之浑似似，前三三即后三三。岂其园景心犹恋，祗彼舆情意所媅。却喜雪融春气润，柳条已有露珠含。
题惠山园
作者：弘历
朝代：清
体裁：七言律诗

位置全规寄畅园，每因朅涉异同论。数峰龙阜浑齐峻，一水梁溪讶讨源。松是绿虬低欲舞，石如白凤仰疑鶱。借来明岁春阴况，谁辨江南与蓟门。
题惠山园
作者：弘历
朝代：清
体裁：七言绝句

台榭全将秦氏图，宛如摛藻咏游吴。轻阴宿雨今来凑，也与九龙不迥殊。
题惠山园
作者：弘历
朝代：清
体裁：五言律诗

春意已如许，春山乍可攀。含烟林影羃，解冻涧声潺。不日涉成趣，惟无逸乃閒。略因缱遐想，却在九龙间。
题惠山园八景 其一 载时堂
作者：弘历
朝代：清
体裁：七言绝句

堂仿秦园曰载时，几閒偶到每留诗。回思辛未游之创，瞥眼流光卌岁驰。
题惠山园八景 其一 载时堂
作者：弘历
朝代：清
体裁：五言律诗

背山得胜地，面水构閒堂。阶俯兰苕秀，檐翻绮縠光。对时欣职殖，抚序敕几康。玩愒曾何谓，分阴惜不遑。
题惠山园八景 其一 载时堂
作者：弘历
朝代：清
体裁：七言绝句

题句于斯隔五年，上元过尚晦之前。偷閒来领载时趣，却识流阴解速迁。
题惠山园八景 其七 寻诗径
作者：弘历
朝代：清
体裁：七言绝句

万物由来备一心，匪疏扩亦匪幽深。呈于前总会于已，诗料何须定费寻。
题惠山园八景 其七 寻诗径
作者：弘历
朝代：清
体裁：五言律诗

岩壑有奇趣，烟云无尽藏。石栏遮曲径，春水漾方塘。新会忽于此，幽寻每异常。自然成迥句，底用锦为囊。
题惠山园八景 其七 寻诗径
作者：弘历
朝代：清
体裁：七言绝句

诗在己乎诗在他，曰来寻者又谁何。炽然能所无实际，曲径无言胜处多。
题惠山园八景 其三 就云楼
作者：弘历
朝代：清
体裁：五言律诗

因迥为高易，对山得阁幽。有窗纳荟蔚，无地幻沉浮。竹素今兮古，萝轩春复秋。宜居忘世者，繄我足先忧。
题惠山园八景 其三 就云楼
作者：弘历
朝代：清
体裁：七言绝句

旱时就望霖就惧，望惧无关就致艰。近雨沾禾晴晒麦，层楼就乃幸心閒。
题惠山园八景 其三 就云楼
作者：弘历
朝代：清
体裁：七言绝句

楼贮春云窗未开，就楼即是就云来。推窗却喜出楹态，一缕徘徊耐挽陪。
题惠山园八景 其二 墨妙轩
作者：弘历
朝代：清
体裁：五言律诗

两壁贞珉勒，千秋宝矩垂。古香曾不竭，心正实堪师。春鸟芝文印，风漪笔阵披。逢源契神解，岂必定于斯。
题惠山园八景 其二 墨妙轩
作者：弘历
朝代：清
体裁：七言绝句

帖成墨妙三希继，甲戌逮今又□年。续订石渠古迹夥，将重镌石却惭然。
题惠山园八景 其二 墨妙轩
作者：弘历
朝代：清
体裁：七言绝句

石镌墨妙继三希，真迹严其摹瘦肥。意欲公天下学者，后言听彼是和非。
题惠山园八景 其五 水乐亭
作者：弘历
朝代：清
体裁：七言绝句

或拟于琴或称筑，那如水乐定无名。东坡名托宫商者，未若浩然听以清。
题惠山园八景 其五 水乐亭
作者：弘历
朝代：清
体裁：七言绝句

曲涧活流细落池，听来水乐讵非斯。琵琶行著白居易，冷涩弦疑绝證之。
题惠山园八景 其五 水乐亭
作者：弘历
朝代：清
体裁：五言律诗

石泉真可听，丝竹不须多。声是八音会，徵为六合和。非关肖西浙，乍似遇东坡。群鹤神仙侣，还来按舞傞。
题惠山园八景 其八 涵光洞
作者：弘历
朝代：清
体裁：七言绝句

光生动也涵生静，岩洞空空无不宜。漫拟汉宫三十六，命名历岁却如之。
题惠山园八景 其八 涵光洞
作者：弘历
朝代：清
体裁：七言绝句

牝洞幽深亦生朗，涵之之义静而长。个中蕴不知卌岁，妙合羲经训退藏。
题惠山园八景 其八 涵光洞
作者：弘历
朝代：清
体裁：五言律诗

窈窕神仙府，嵚嵜灵鹫峰。光涵千舍利，青削万芙蓉。芝径缭而曲，云林秀以重。只疑丹灶侧，佺羡或相逢。
题惠山园八景 其六 知鱼桥
作者：弘历
朝代：清
体裁：七言绝句

宛转曲桥若濠上，鯈鱼自出自游之。凭栏每论知否者，总是惠庄隐笑时。
题惠山园八景 其六 知鱼桥
作者：弘历
朝代：清
体裁：七言绝句

鱼负冰过波跃时，桥头小步契幽思。惠庄总落未忘我，付不知原胜有知。
题惠山园八景 其四 澹碧斋
作者：弘历
朝代：清
体裁：七言绝句

山根水裔构閒斋，澹碧之中足浴怀。莫谓方塘才半亩，同其澈则望无涯。
题惠山园八景 其四 澹碧斋
作者：弘历
朝代：清
体裁：五言律诗

斋俯绿琉瓈，澄观会筦倪。藻渊潜赤鲤，锦浪泛文鹥。淡月银蟾镜，轻烟丝柳堤。忘怀此小坐，还似对梁溪。
题惠山园八景 其四 澹碧斋
作者：弘历
朝代：清
体裁：七言绝句

澹碧由来以水称，平湖才半泮春冰。凭斋漫惜名差负，形色相忘亦绝胜。
题惠山园八景·寻诗径
作者：弘历
朝代：清

岩壑有奇趣，烟云无尽藏。石栏遮曲径，春水漾方塘。新会忽于此，幽寻每异常。自然成迥句，底用锦为囊？
题惠山园八景·知鱼桥
作者：弘历
朝代：清
体裁：五言律诗

屧步石桥上，轻鯈出水游。濠梁真识乐，竿线不须投。子我嗤多辩，烟波匪外求。琳池春雨足，菁藻任潜浮。
题惠山园八景叠丙申韵 其一 载时堂
作者：弘历
朝代：清
体裁：七言绝句

惠山园久未来吟，契阔流阴八载深。长昼且当几略暇，遂因路便一相寻。
题惠山园八景叠丙申韵 其七 寻诗径
作者：弘历
朝代：清
体裁：七言绝句

四字为文指南诀，曰惟雅正与清真。设如絜矩别裁者，我亦俞乎效此人。
题惠山园八景叠丙申韵 其三 就云楼
作者：弘历
朝代：清
体裁：七言绝句

已长禾苗麦收候，但期晴耳弗期云。赓题原是夏之仲，一例殷殷望岁勤。
题惠山园八景叠丙申韵 其二 墨妙轩
作者：弘历
朝代：清
体裁：七言绝句

名迹苕华早命摹，珍同淳化砌廊俱。虽云思古兼公世，玩物名言弗碍乎。
题惠山园八景叠丙申韵 其五 水乐亭
作者：弘历
朝代：清
体裁：七言绝句

东坡水乐不凡流，忆彼钱塘通守秋。偶此效之还自笑，岂非抬却两重头。
题惠山园八景叠丙申韵 其八 涵光洞
作者：弘历
朝代：清
体裁：七言绝句

洞似真人塞其内，光如夫子入于机。曰涵犹觉有能所，合唤神明领至微。
题惠山园八景叠丙申韵 其六 知鱼桥
作者：弘历
朝代：清
体裁：七言绝句

桥上偶然一俯披，鯈鱼出水乐由伊。惠庄自是出尘者，何事辨知与不知。
题惠山园八景叠丙申韵 其四 澹碧斋
作者：弘历
朝代：清
体裁：七言绝句

澹惟澄澈碧沄溶，色相都非艳与浓。绨几设如命子墨，应从此处觅文踪。
题惠山园八景叠旧作韵 其一 载时堂
作者：弘历
朝代：清
体裁：七言绝句

满拟周公禾号书，迩来愁惹得霖馀。偷閒快霁聊消闷，那学匡床昼寝予。
题惠山园八景叠旧作韵 其七 寻诗径
作者：弘历
朝代：清
体裁：七言绝句

奇峰诡石解招携，即是黄金刮眼鎞。快霁一天残暑退，得教触景此拈题。
题惠山园八景叠旧作韵 其三 就云楼
作者：弘历
朝代：清
体裁：七言绝句

近来亟欲云閒去，偏是高楼曰就云。却向西风思致语，一施神技与吹分。
题惠山园八景叠旧作韵 其二 墨妙轩
作者：弘历
朝代：清
体裁：七言绝句

王家一笔见奇书，并弆蝇头论望诸。虽是此轩号青出，积薪犹欲不忘初。
题惠山园八景叠旧作韵 其五 水乐亭
作者：弘历
朝代：清
体裁：七言绝句

谁奏泠泠蜀国弦，徐看石罅细流悬。为宫为徵徒摹拟，有此原从太古年。
题惠山园八景叠旧作韵 其八 涵光洞
作者：弘历
朝代：清
体裁：七言绝句

风人尚絅恶辉光，善现由来贵善藏。石洞空空了此义，心灯朗照正中央。
题惠山园八景叠旧作韵 其六 知鱼桥
作者：弘历
朝代：清
体裁：七言绝句

香霞蔚覆净琉璃，极乐国中解夏时。便是游鳞那无乐，欲嗤庄叟太言知。
题惠山园八景叠旧作韵 其四 澹碧斋
作者：弘历
朝代：清
体裁：七言绝句

池齐每对辄心开，衣履都教绝点埃。如此佳哉山水处，一年屈指两三来。
题惠山园叠前韵
作者：弘历
朝代：清
体裁：七言绝句

山白桃花可唤梅，依依临水数枝开。九龙今日何神肖，为是光春雨后来。
题惠崇溪山春晓图·其一
作者：弘历
朝代：清
体裁：七言绝句

馥馥兰芬纑地陈，溪山动植共熙春。摩挲七百馀年物，润手桃花带露新。
题惠崇溪山春晓图·其三
作者：弘历
朝代：清
体裁：七言绝句

个僧工画又工诗，妙搆溪山春晓时。若识本来无一物，淡皴浓抹更奚为。
题惠崇溪山春晓图·其二
作者：弘历
朝代：清
体裁：七言绝句

禅宗南北画还同，六度中禅属惠崇。奇迹千秋贵得所，真诠拈出是思翁。
题惠泉山房
作者：弘历
朝代：清
体裁：古风

昔来游惠泉，听松试竹垆。八角石栏干，明汲转辘轳。茶香涤尘虑，泉脉即此夫。重临探灵源，乃知别一区。石梯拾级登，高下置精庐。潇洒绿琅玕，峭茜青芙蕖。山茶及水仙，放香妍且都。西北有空洞，洞前方塘虚。淙淙出甘源，苓芬石髓腴。对之坐逾时，笑我前遭徒。境亦不可穷，奇亦难悉胪。名泉自千古，岂藉膻芗吾。
题惬适斋
作者：弘历
朝代：清
体裁：七言律诗

灵济崇祠广利滨，祠旁精舍朴而淳。重来了识还依旧，小憩偏欣迥出尘。山势自成前障画，杏花原是昔涂春。与题七字片时去，不负十年一度巡。
题惬适斋
作者：弘历
朝代：清
体裁：七言绝句

灵济祠边惬适斋，便途小憩昔今皆。虽然朴素无多费，究觉憪予未惬怀。
题意林四绝句·其一
作者：弘历
朝代：清
体裁：七言绝句

集绿裁成庾颖川，意林三轴用兹传。漫嫌撮要失备载，尝鼎一脔知味全。
题意林四绝句·其三
作者：弘历
朝代：清
体裁：七言绝句

六经万古示纲常，诸子何妨取所长。节度岂徒务佔毕，要知制事有良方。
题意林四绝句·其二
作者：弘历
朝代：清
体裁：七言绝句

都护安南政不颇，用儒术致政平和。奇书五卷铜柱二，无忝祖为马伏波。
题意林四绝句·其四
作者：弘历
朝代：清
体裁：七言绝句

五卷终于物理论，太元经下已亡之。设非天一阁珍弆，片羽安能欣见斯。
题慈寿寺塔
作者：弘历
朝代：清
体裁：七言绝句

堵波就圮为重脩，绰楔林林试目留。建置非珰即中壸，胜朝政迹戒前辀。
题慎郡王山水即用其韵·其二
作者：弘历
朝代：清
体裁：七言绝句

想是白莲社里回，裙腰绿润步苍苔。柴扉半掩双桐静，毕竟应参孰去来。
题慎郡王山水小景十二幅 其一 梅溪
作者：弘历
朝代：清
体裁：五言绝句

幽梦到罗浮，春风入蓓蕾。虚舟本无系，泛此香雪海。
题慎郡王山水小景十二幅 其七 山寺
作者：弘历
朝代：清
体裁：五言绝句

棒喝临济宗，幽寂云门寺。青鞋布袜来，知复谁家子。
题慎郡王山水小景十二幅 其三 春泛
作者：弘历
朝代：清
体裁：五言绝句

前溪新水生，后溪烟柳横。来往东风里，心随一叶轻。
题慎郡王山水小景十二幅 其九 霜鸿
作者：弘历
朝代：清
体裁：五言绝句

携得塞垣霜，书空三两行。芦花眠不稳，却为忆衡阳。
题慎郡王山水小景十二幅 其二 桃坞
作者：弘历
朝代：清
体裁：五言绝句

白屋几家静，绀霞万树春。不教花逐水，恐引问津人。
题慎郡王山水小景十二幅 其五 云岚
作者：弘历
朝代：清
体裁：五言绝句

千章树影濛，万叠山容活。妙领米南宫，此间得衣钵。
题慎郡王山水小景十二幅 其八 梧月
作者：弘历
朝代：清
体裁：五言绝句

古月不速客，高梧有脚秋。鹤梦清宵冷，幽人正倚楼。
题慎郡王山水小景十二幅 其六 赏荷
作者：弘历
朝代：清
体裁：五言绝句

朗开徵士牖，閒对君子花。霞标徼瑞露，镜里吐天葩。
题慎郡王山水小景十二幅 其十 红叶
作者：弘历
朝代：清
体裁：五言绝句

锦树经秋绚，如燃不著枝。相对停车客，司勋字牧之。
题慎郡王山水小景十二幅 其十一 云栈
作者：弘历
朝代：清
体裁：五言绝句

剑关天外矗，磴栈云中绕。谁复嗣青莲，抽豪吟蜀道。
题慎郡王山水小景十二幅 其十二 雪溪
作者：弘历
朝代：清
体裁：五言绝句

天沉玉峰外，芦重冻溪边。破冷方兰棹，惟应访戴船。
题慎郡王山水小景十二幅 其四 观瀑
作者：弘历
朝代：清
体裁：五言绝句

飞流落危峡，凭栏俯平楚。天地不藏机，色声无著处。
题慎郡王水阁丛篁图
作者：弘历
朝代：清
体裁：古风

飞流界青山，散作鸣琴涧。虚轩架其上，烟云朝夕变。洞口锁箖箊，案头陈笔研。携客策短筇，指点乔松畔。纵赏固已佳，忘言良复善。
题慎郡王田盘山色图十六帧静寄山庄 其七 云罩寺
作者：弘历
朝代：清
体裁：古风

常时望田盘，云在山头起。昨岁登绝顶，云乃在足底。由来万仞高，只此一步是。定光无说说，不异天龙指。
题慎郡王田盘山色图十六帧静寄山庄 其三 万松寺
作者：弘历
朝代：清
体裁：古风

万松松无万，无已云万松。飒沓韵金石，狰狞拿虬龙。白涧几曲盘，绿阴千古浓。苾刍入三摩，真参不空空。
题慎郡王田盘山色图十六帧静寄山庄 其九 中盘
作者：弘历
朝代：清
体裁：古风

盘谷实有三，中盘为最幽。我曾坐松下，几度沿溪流。契理在寸心，旷观足千秋。长啸万壑空，仿佛晤田畴。
题慎郡王田盘山色图十六帧静寄山庄 其二 千相寺
作者：弘历
朝代：清
体裁：古风

曾闻佛示迹，一夜千相成。千相各殊别，因兹寺得名。而我莞尔笑，此语殊不经。灯笼答露柱，炽然无色声。
题慎郡王田盘山色图十六帧静寄山庄 其五 少林寺
作者：弘历
朝代：清
体裁：古风

精蓝据层岭，烟磴凡几叠。丁星缀紫茸，烂漫纷红叶。北山鲜移文，西域饶梵箧。少室本同名，跋陀倘能接。
题慎郡王田盘山色图十六帧静寄山庄 其八 古天香寺
作者：弘历
朝代：清
体裁：古风

嶂叶绿交轩，岫雾白封殿。隔岩望初地，金碧时隐见。遥想佳荫下，春深鸟应啭。何当半日閒，一饱伊蒲膳。
题慎郡王田盘山色图十六帧静寄山庄 其六 盘谷寺
作者：弘历
朝代：清
体裁：古风

出楹幽雾写，搴幌繁云喷。我曾拾级登，蒙茸破秋蔓。爱此老笔遒，更豁烦襟闷。踽踽策杖人，然疑睹李愿。
题慎郡王田盘山色图十六帧静寄山庄 其十 东竺庵
作者：弘历
朝代：清
体裁：古风

西方亦有竺，东方亦有竺。试问为异同，两三原是六。真偈空水泥，妙曲丝竹肉。可惜门外汉，不如屋里宿。
题慎郡王田盘山色图十六帧静寄山庄 其十一 云净寺
作者：弘历
朝代：清
体裁：古风

山水智仁德，松竹清和圣。学遁久无人，逃禅乃有柄。梵宇何林立，法体交光镜。坐对默忘言，一川秋云净。
题慎郡王田盘山色图十六帧静寄山庄 其十三 西甘涧
作者：弘历
朝代：清
体裁：古风

涧水分东西，地灵甘则同。汲冷垂折竹，润枯烧老松。无须调水符，可作清斋供。嗟彼栖迟客，来思慰遐悰。
题慎郡王田盘山色图十六帧静寄山庄 其十二 东甘涧
作者：弘历
朝代：清
体裁：古风

入山既远俗，寻流复得源。齿齿咽白石，丝丝漾绿薠。在阴鹤叫子，猗庭竹育孙。仲长今岂无，可以乐衡门。
题慎郡王田盘山色图十六帧静寄山庄 其十五 双峰寺
作者：弘历
朝代：清
体裁：古风

众峰何攒攒，双峰迥莫攀。下临众壑空，高入天风寒。月影标静常，秋容变苍丹。钟声闻上方，堪證六度檀。
题慎郡王田盘山色图十六帧静寄山庄 其十六 金山寺
作者：弘历
朝代：清
体裁：古风

造物无尽藏，环中有独得。偶尔寄林泉，谁云娱翰墨。心与空宇闲，身在孤松侧。维摩明示予，万古田盘色。
题慎郡王田盘山色图十六帧静寄山庄 其十四 上方寺
作者：弘历
朝代：清
体裁：古风

萝径回羊肠，攀跻到上方。鸟语奏笙筑，岚气沾衣裳。天乐悟根尘，花雨纷幻常。汉室仙人掌，至今零露瀼。
题慎郡王田盘山色图十六帧静寄山庄 其四 天成寺
作者：弘历
朝代：清
体裁：古风

两峰五丁辟，一寺双林开。坐我挹秀阁，抒兹即景怀。冷泉淙石齿，疏林挂兔胎。结习一以忘，故知无去来。
题慎郡王田盘山色图十六帧静寄山庄·其一
作者：弘历
朝代：清
体裁：古风

别业搆田盘，润挹千峰翠。陵谷因天成，轩斋稍位置。境惟幽绝尘，心以静堪寄。披图似重历，悦此烟霞意。